Muskitzeko zelaiertako buztanikara zuriak - Petronor\nGURE INGURUNEA NATUR INGURUNEA NATURARI BURUZKO ARTIKULUAK Muskitzeko zelaiertako buztanikara zuriak\nMuskitzeko zelaiertako buztanikara zuriak\nPetronor findegiaren inguruko Muskizeko zelaietan ohiko hegazti paseriforme ezagunenetariko bat, Euskal Herri osoan oso ugaria dena, Buztanikara zuria da. Txolarrea bezala, gizakiarekin batera bizitzeari ohitu da hau ere, leku hezeak dituzten herrietan, eta intsektuak erakartzen dituzten animaliak dituztenetan, haiek jaten baitituzte.\nBuztanikaren forma oso berezia da. Gorputz luzea dute, moko zorrotza eta buztana benetan luzea, etengabe mugitzen dutena. Lurretik oso lasterketa berezi eta azkarrak egiten dituzte. Gure herrialdeko leku hezeetan hiru espezie topa ditzakegu: buztanikara zuria -ezagunena-, buztanikara horia eta larre-buztanikara.\nBuztanikara zuria (Motacilla alba) erraz bereizi dezakegu besteetatik bere luma zuri eta beltzengatik. Bizkarraldean gris kolorea du, sabela zuria eta bularra beltza. Garondoa ere beltza du eta masaila zuriak nabarmentzen ditu. Adinaren eta urteko sasoiaren arabera koloreak argiagoak edo ilunagoak izaten ditu. Udazkenean, Europatik datoz asko eta gure landetan, errekastoen ertzetan edo abereen urasketan buztana barne 16 zentimetro baino gehiago ez dituzten hegazti txiki hauetako ugari aurki ditzakegu.\nBuztanikarek ibiltzen doazenean lortzen dute janari gehiena, lurrean edo putzuetan mokokatu eta inurriak, euliak edo eltxoak zein haien larbak jaten dituzte, moko finarekin zehaztasun handiz aukeratzen dituztenak. Beste batzuetan, hegan ere harrapatzen ditu tamaina handiko intsektuak, burruntziak esaterako, adarretatik haien atzean salto eginez.\nEguna bukatzen denean, hegazti hauek haien etzalekuetara egiten dute hegan (zuhaitz edo kaina multzoak non hegazti mordoa biltzen diren). Batzuetan, herrien enparantzetan dauden zuhaitzak aukeratzen dituzte.\nSarri, atseden hartzera doazen talde txikietan igarotzen dute airea, baina eguzkiaren lehenengo izpiak atera bezain laster, sakabanatu egiten dira eguna igarotzen duten ehizarako lurren bila.\nIzen oneko hainbat ikerketa ornitologikoren arabera, espezie honetako hegaztiak etzalekuetan multzokatzeak garrantzia handia dute haien adaptazioan, "informazioko lekuak" baitira, hara iristen diren hegaztiek janari gutxi lortu dutenean beste zonetatik datozen hegaztien jarreraren bitartez janari ugari duten lekuak kokatu ahal izango baitizute. Beraz, inora ez doazen neguko talde txikiek bizirautea ahalbidetzen duen mekanismo sinplea da, zeinaren bitartez, egunak irauten duen ordu eskasetan behar duten janaria lortu dezaketen.\nNegua bukatzen denean, inora joan ez diren buztanikarak eta Afrikatik etorri direnak, errekastoen edo erreken inguruetara joaten dira ugaltzera. Arrak iristen dira lehenen. Orduan, emeek han daudela jakin dezaten, txioka hasten dira eta beraien lurraldea babesten dute besteetatik. Ondorioz, gatazka eta haserre bat baino gehiago egon ohi dira.\nEmeak iristen direnean, bikoteak sortzen dira eta arrak eztei-geldialdiari ekiten dio. Emearen aurrean, bere hegoak irekitzen ditu eta bere eztarri beltza erakusten du, burua makurtuta eta buztana irekita haren inguruan biraka ibili ondoren. Emeak erabakitzen du habia non eraikiko den eta bera arduratzen da lan horretaz. Horretarako, horma bat, zuhaitzeko zulo bat eta abar aukeratu ahal du. Behar den bakarra habiaren egitura kabitzeko bezalako zuloa da. Zurtoin lehorren oinarriaren gainean eraikitzen dute, goroldio, sustrai eta hosto ugariz. Barruan, material finagoak jartzen dituzte, horien artean, artilea, lumak edo zurdak. Hainbat alditan erabili ditzakete habiak, bikoteak urtero joaten baitira leku berera.\nUrrian zehar, goizean goizetik buztanikara talde handiek zeharkatzen dute gure zerua negua igarotzeko leku hobeen bila, Espainiako hegoaldean daudenak eta baita Afrikako Iparrean ere. Batzuek Saharako basamortua zeharkatu eta Senegalen, Kongon eta ekialdeko Afrikan igarotzen dute negua.\nMigrazioan ez bezala, udaberriko itzulera-hegaldia gauez izaten da, beraz, oso zaila da hauxe ikustea.\nGris edo urdinxka koloreko eta gris arre puntuak dituzten bost edo sei arrautza erruten dute. Emeak hamabi eta hamalau egun bitartean txitatzen ditu eta denbora labur batez bakarrik uzten dio txitatzeari, inguruan janari bila ateratzen denean.\nUgalkortasun handia dute hegazti hauek; urte oso onetan hiru kumaldira irits daitezke.\nUdaren bukaeran, bakarna bizi diren gazteak taldeka jartzen dira eta batera bizitzen dira udazkenaren bukaera arte, asko hegoaldera migratzen baitira.\nTxitatzen duen bitartean, oso isila den arra ia ez da agertu ere ez egiten habian baina txitak jaiotzen direnean, aldiz, bere bikotekidearekin janari bila kumeak elikatzeko, orduan behin baino gehiago. Jaio direnetik hamabost egunetara, gazteek haien habia uzten dute eta handik gertu gelditzen dira, beraien gurasoek bigarren aldiz erruten ari direnean, haiek baztertu edo botatzen dituztenean.


Mateo 17 EAB - Elizen Arteko Biblia - Biblics\nMateo 17 Elizen Arteko Biblia (EAB)\nAntzaldaketa: nekaldi ondoko aintza aurrez agertu\n1. Handik sei egunera, Jesusek Pedro, Santiago eta honen anaia Joan hartu eta mendi garai batera eraman zituen aparte.\n2. Eta antzaldatu egin zen haien aurrean: aurpegia eguzkia bezain distiratsu bihurtu zitzaion eta jantziak argia bezain zuri.\n3. Hartan, Elias eta Moises agertu zitzaizkien Jesusekin hizketan.\n4. Pedrok esan zion Jesusi: «Jauna, zein ederki gauden hemen! Nahi baduzu, hiru etxola egingo ditut bertan: bata zuretzat, bestea Moisesentzat eta bestea Eliasentzat».\n5. Oraindik hizketan ari zela, hodei argi batek estali zituen, eta mintzo batek hodeitik esan zuen: «Hauxe dut neure Seme maitea, hauxe dut atsegin. Entzun berari!»\n6. Hau entzutean, ikasleak ahuspez erori ziren beldur-ikaraz.\n7. Hurbildu zitzaien Jesus, ukitu eta esan zien: «Zuti zaitezte. Ez beldurtu!»\n8. Begiak altxaturik, Jesus bakarrik ikusi zuten, eta besterik inor ez.\n9. Menditik beherakoan, agindu hau eman zien Jesusek: «Ez esan inori ikusi duzuena, harik eta Gizonaren Semea hildakoen artetik piztu arte».\n10. Orduan, ikasleek galdetu zioten:—Zergatik diote, bada, lege-maisuek lehenbizi Eliasek etorri behar duela?\n11. Jesusek erantzun zien:—Bai, Eliasek etorri behar zuen eta dena Jaunak nahi bezala eraberritu.\n12. Baina, egia esan, etorri da Elias, eta, onartu beharrean, gogoak emandako guztia egin diote. Era berean sufriaraziko diote Gizonaren Semeari ere.\n13. Orduan, Joan Bataiatzaileaz ari zitzaiela jabetu ziren ikasleak.\nFedearen ahalmena: epileptikoaren sendaketa\n14. Jendearengana itzuli zirenean, gizon bat ondoratu zitzaion Jesusi eta, aurrean belaunikatuz,\n15. esan zion:—Jauna, erruki zaitez nire semeaz; epileptikoa da eta gorriak ikusten ari da: maiz erortzen da sutara eta uretara.\n16. Zure ikasleei ekarri diet, baina ezin izan dute sendatu.\n17. Jesusek esan zien:—Hau gizaldi sinesgogor eta makurra! Noiz arte egon behar ote dut zuekin? Noiz arte jasan behar ote zaituztet? Ekarri mutila.\n18. Jesusek gogor egin zion deabruari eta mutilarengandik atera egin zen hau; une hartatik sendatuta gelditu zen.\n19. Orduan, ikasleek, Jesusengana hurbildurik, bakarrean galdetu zioten:—Eta guk, zergatik ezin izan dugu bota deabrua?\n20. Erantzun zien:—Zuen sinesmena eskasa delako. Benetan diotsuet: Sinesmena bazenute, mostaza-hazia bezain txikia izanik ere, mendi honi «Aldatu hemendik hara» esanez gero, aldatu egingo litzateke. Ez litzateke zuentzat ezinezkorik izango. (\nJesusek nekaldi-piztuerak bigarrenez iragarri\n22. Galilean zehar elkarrekin zebiltzala, Jesusek esan zien ikasleei: «Gizonaren Semea gizakien eskuetara emango dute;\n23. hil egingo dute, baina hirugarren egunean piztu egingo da».Ikasleak oso nahigabeturik gelditu ziren.\nJesusek eta Pedrok tenplurako zerga ordaindu\n24. Jesus eta ikasleak Kafarnaumera iritsi zirenean, tenplurako zerga biltzen zutenek Pedrorengana joan eta esan zioten:—Zuen maisuak ez al du tenplurako zerga ordaintzen?\n25. —Bai —erantzun zien.Pedro etxeratu zenean, Jesusek aurrea hartu zion, esanez:—Zer deritzozu, Simon? Lurreko erregeek zeinengandik jasotzen dituzte zergak edo kontribuzioak, etxekoengandik ala arrotzengandik?\n26. Pedrok erantzun zion:—Arrotzengandik.Jesusek, orduan:—Etxekoak libre daude, beraz.\n27. Halaz guztiz ere, inori zeresanik ez emateko, zoaz aintzirara, bota amua eta hartu lehenengo aterako duzun arraina; irekiozu ahoa, eta biren zerga ordaintzeko dirua aurkituko duzu. Hartu eta ordaindu zeure eta bion partea.\n‹ Mateo 16\nMateo 18 ›


Robert Siohan - Wikipedia, entziklopedia askea.\nRobert Siohan (Paris, Frantzia, 1894ko otsailaren 27a - Paris, 1985eko uztailaren 16a) frantses musikagilea izan zen.\nParis, 1894ko otsailaren 27a\nParis, 1985eko uztailaren 16a (91 urte)\nCorrie Siohan (en)\norkestra zuzendaria eta abesbatza-zuzendaria\nMusika-ikasketak Parisko Kontserbatorioan egin zituen, 1909tik 1922ra bitartean. Alto, kontrapuntu eta fugako lehenengo sariak lortu zituen, eta ondoren, Vincent d´Indyrekin lan egin zuen. Hark orkestra-zuzendaritzara zuzendu zuen.\nHaren lehenengo lanek Halphen Saria (1922, Harizko laukotea) eta Blumenthal Saria (1925-1926, Sinfonia) jaso zituzten.\nArthur Honeggerren David Erregea lanaren lehenengo audizioa egin zuen, Parisen, 1924an. Poliki-poliki, arrakasta hartu zuen orkestra-zuzendari gisa, eta Pasdeloup kontzertuetan zuzendari aritu zen, behin baino gehiagotan. 1929an bere orkestra sortu zuen, Concerts Siohan; Parisko talde dinamikoetako bat bihurtu zen, eta musika berriei eta interprete gazteei ateak zabaldu zizkien.\n1932tik 1946ra bitartean, Parisko operako abesbatzetako zuzendari izan zen, eta ondoren, Kontserbatorioko irakasle (1948-1962), eta musikako ikuskari orokorra Kulturako Ministerioan (1962-1964).\nSiohanen lehenengo lanak bide neoklasikoaren barruan sartzen dira, eta ez zuen ia inoiz bide hori utzi. Opera bat idatzi zuen, Le Baladin de satin cramoisi (1926-1927); ballet bat, Hypérion (1938); bi lan sinfoniko, In memoriam (1922), Kontzertua biolinerako (1927), Kontzertua pianorako (1939), ganbera-musika, musika instrumentala eta melodiak.\nHainbat urtez, musikologia eta kritika landu zuen (Le Monde eta Combat aldizkarietan, batez ere).\nAzken aldaketa 23 urtarrila 2018(e)an, 22:20(e)tan


Gaiak: Athletic, ameskeria zirudien arren - Euskonews\nNork ez ote du amestu Athletic Kopako finalean ikustearekin? Zenbatetan entzungo genuen gure gurasoen ahotik: Ondo gogoratzen dut Madrilen bizitako hura! Bartzelonaren aurkako finala izan zen! Barçak gorriak ikusi zituen garai hartako Athleticen aurka... Maiatzaren 13an San Mamesen hartutako irudia.\nSinistu ezinik genbiltzan, baina, egia da, maiatzaren 13an Athletic Mestallan ikusteko parada izan genuen. Web Ofizialean ziotenez: ameskeria zirudiena egia eta ilusio hutsa bilakatu da. Instituturen batean azterketak atzeratu zituztela ere entzun nuen. Eta batek baino gehiagok pentsatuko du: Partida bat baino ez da! Zoratuta al gaude? Ba bai, jauna, zoratuta gaude! Baina zelan ez gara egongo ba, zuri–gorriz jantzita jaio baginen? Ereserkia ere ondo baina hobeto dakigu. Eta zenbat aldiz hurbilduko ginen, gurasoak lagunduta, Katedralera...\nHunkituta gaude. Hunkituta eta batzuk etsita. Sarreren salmentaz ari naiz. Zenbat ordu ez ote genituen eman athletic zaleok BBK–ko bulegoetan sarrerak gure eskuetan sentitu arte... ezagutzen dut ilaran hiru ordu eman zituenik ere. Hori partida San Mamesen ikusteko “baino ez”. Beraz, Valentziara, nahi bai, baina... ! Hori bai hori erronka! Hala eta guztiz ere, bazen Sevillaren aurkako norgehiagoka irabazi eta bidaia eta egonaldia erreserbatu zuenik.\nEta Aldundiak eginiko zozketaz, zer esan? Sarrera hauek Valentziarako ziren. 110 zozketatu zituen pasa den apirilaren 28an Bizkaiko Foru Aldundiak. 110 sarrera, bai, baina hamaika eskaera.\nSarreren kontua alde batera utzita, hitz egin dezagun finalaz, maiatzaren 13ko egun bereziaz. 1–4 irabazi zuen Barçak. Egia esanda, askok espero zuten eta besteok esperantza bagenuen ere, jakin bagenekien oso zaila zela Kopa Bilborantz ekartzea. Hala eta guztiz ere, Athletic zaleok irabazi egin genuen, Mestallan, San Mamesen, Bizkaian... Barçak ezin hobeto jolastu zuen eta eskuratutako golak behar bezala bereganatu zituen. Athleticek, aldiz, egin zitekeen guztia egin zuela esango nuke.\nPartida galduko zuen baina Bizkaiko kaleak, besteak beste, zuri–gorriz jantzita esnatu dira gaur goizean. Beraz, ikusitakoa ikusirik, inork ezin uka dezake futbola emozioak sortzeko makina denik. AUPA ATHLETIC!


Adituak gara zabalera estuen ebaketan eta lodierako eta zabalerako doitasunezko perdoitan.\nGraf. Ebaketa-ekoizpenaren bitartea\nOharra: Material eta zabalera jakin batzuetan, 6 mm-ko lodiera ere ebaki dezakegu.\nKontsultatu zabalera-lodiera konbinazioak.\nBobinatzaileak dauzkagu, 2.000 kg arteko zumitz bobinak eskaini ahal izateko.\nGraf. Zumitza karreteratzeko gaitasuna\nFormatu hauek honako lehia abantaila hauek eskaintzen dituzte:\nProduktibitatea areagotzea, makinan aldaketa gutxiago egin behar direlako.\nDoikuntza kopurua murriztea.\nMaterialaren aprobetxamendua handitzea.\nProzesuaren fidagarritasuna areagotzea, zumitzaren uniformetasun handiagoari esker.\nEra berean, zumitza produktibitate handiko konfigurazioan entregatzeko aukera eskaintzen dugu.\nIrudia. Helycoil, kartoizko bereizleekin\nHainbat zumitz mota eskaintzen ditugu, ertz zizailatuak (GK) edo bereziak (SK), kasu. Ertz berezietan, Ijezketa (Ertz borobilduak), edo, txirbil-harroketa (ertz mekanizatuak) egiteko aukera dago.\nZumitz estalien kasuan, ertza ere estalita egon ahalko da, mota eta zabaleraren arabera.\nBezeroaren planoaren arabera profilatutako zumitza eskaintzeko gaitasuna dugu\nZumitz txertatua eta plakatua eskaintzeko gaitasuna dugu.


OSALANen historiako 25 urteetan % 22 murriztu dira lan istripuak\nHori da, hain zuzen ere, Mª Jesús San José Lan eta Justizia sailburuak azpimarratu duen datu bat Erakundearen 25. urteurrenean OSALANen kudeaketa-balantzea aurkeztu duenean.\nEuskalduna Jauregian azaroko Segurtasun eta Lan Osasunaren Nazioarteko Kongresua 2018. urtean egingo diren ekitaldien amaiera izango da.\nOSALANen egoitzan gaur goizean egindako prentsaurrekoan, Osalaneko zuzendari nagusiak, Alberto Alonsok, aldi berean, 2017. urteko erakundearen kudeaketa balantzea aurkeztu du.\nBarakaldon, 2018ko martxoaren 14an.- Mª Jesús San José Lan eta Justizia sailburuak gaur goizean OSALANen kudeaketari buruzko balantzea egin du, 1993. urtean erakundea sortu zenetik, lan arriskuen prebentzioari buruzko lehenengo legea onartu baino bi urte lehenago, alegia.\nSailburuak azpimarratutakoaren arabera, lan istripuak % 22 murriztu dira; 90. hamarkadan batez beste 42.000 istripu bazeuden, 2017. urtean 33.500 izan dira, beraz, mila langileko eragina 53,29tik 43,30era jaitsi da. Hildakoen kopuruari dagokionez, urte haietan gertatzen zirenen herena dago gaur egun. Hala, heriotzarekin 90 ezbeharretatik 2017ko 32ra pasa da.\nEusko Jaurlaritzak apustu ekonomiko sendoa egin du eta aurrekontua 1993. urteko 6 milioi eurotik 2017. urteko 14 milioi eurora igo du. Inbertsio honi esker, langile kopurua handiagoa da: 149 langiletik gaur egungo 174 langilera. Ildo horri eutsiz, goi mailako teknikarien eta teknikari ertainen lanpostuak % 70 hazi dira eta lehen 67 baziren orain 112 dira. Horrez gain, azterlan eta ikerketen eremuan ere inbertsioa indartu da. Azkeneko urteetan, Osalanek 136 ikerketa proiektu sustatu eta finantzatu ditu eta 4.115.000 euro gastatu dira.\nHalaber, sailburuak prentsaurrekoan 2018. urtean zehar egingo diren ekitaldietarako irudia aurkeztu du, baita ospakizunerako berariaz sortutako marka ere. Irudian hiru kontzeptu landu dira eta OSALANen zeregina laburbiltzen dute: aholkatzen, laguntzen eta prebenitzen euskara eta asesorando, acompañando, previniendo gaztelaniaz.\n2017KO KUDEAKETA BALANTZEA\nAlberto Alonso Osalaneko zuzendari nagusiak 2017. urteko erakundearen kudeaketa balantzea aurkeztu du. Osalanek dituen jarduera eremu desberdinen barruan, prestakuntza eta aholkularitza nabarmen daitezke. Hala, joan den urtean 1.223 prebentzio ordezkariren oinarrizko prestakuntzaz arduratu zen. Era berean, 7 lantegi egin ziren eta prebentzio erakundeetako 415 adituk beren prestakuntzan sakondu zuen.\nJoan den urtean Osalaneko teknikariek 1.485 bisita egin zituzten eraikuntza obratan eta 229 ireki berriak ziren lantoki zentroetan. Era berean, 1.660 telefono-kontsulta erantzun ziren, baita aurrez aurre 155 eta Zuzeneanen bidez 79 ere.\nIkertu eta ezagutza sortzearen eremuan, 2017. urtean 228 istripu traumatiko eta ez-traumatiko ikertu dira. Nolanahi ere, istripu traumatikoen % 100 da, honako sailkapenarekin: hildakoak izan dituztenak, oso larriak edo larriak; hildakoak izan dituzten ez-traumatikoen % 100 aztertu da ere bai.\n2017. urtean istripuak Euskadin % 6,6 hazi dira eta 33.564ra iritsi dira. Dena den, Alonsok aipatutakoaren arabera, % 99,5 arina izan da. Hildakoak izan dituzten istripuetan heriotza kopurua aztertzen badugu, 2016. urteko datuekin erkatuz gero, % 20 murriztu da eta 2016ko 40 hildakoetatik 2017. urteko 32 hildakoetara pasa da.\nGaixotasun profesionalei dagokienez, 2017. urtean 1.365 zenbatzen dira bajarekin eta 1.557 bajarik gabe, hau da, 2016. urtean baino % 14,9 gehiago. Hazkuntzak, neurri batean, Alonsoren esanetan, Osalanek lan osasunari buruzko datuen informazio sistema sendotu eta hobetzeari erantzun diezaioke. Orain hobe ezagutzen da lanaren ondorioz osasunean eragindako kalteen garrantzia eta banaketa. Ildo horri jarraiki, 2017ko urtarrilean lan osasunari buruzko datuen informazioaren inguruko CMD sistema jarri da abian eta EAEko prebentzio zerbitzuen % 77k jada sartzea eskatu du.\nGaixotasun profesionalen kasu gehienak industriaren sektorean antzematen dira, gehien bat gizonen artean; bien bitartean, emakumeei erreparatuz, kasurik gehienak zerbitzuen sektorean ematen dira. Gaixotasun profesionalen % 45 baino gehiago industriaren sektoreko enpresetan gertatzen da eta atzetik eraikuntza eta zerbitzuak datoz. Baxuena lehen sektorean ageri da.\nGainera, Alonsok azaldutakoarekin bat, Osalanek 2017. urtean aitortutako lan minbiziak jarraitu ditu. Horretarako, amiantoaren aurrean egon diren langileen fitxategiari erreparatu zaio eta urtean 897 berri sartu dira.\nAldi berean, Industria Higienerako Laborategiak 2017. urtean guztira 2.439 zehaztapen analitiko burutu ditu, 12 prebentzio zerbitzutatik etorri ostean. Emaitza honakoa izan da: 170 kanpoko txosten, barneko 10 eta 39 kalitate kontrol.\nBere esku-hartzea amaitzeko, Osalaneko zuzendari nagusiak Erakundearen 25. urteurrena aipatu du. Alberto Alonsok aurreratutakoaren arabera, oraindik zehazteke dagoen datan, baina lanean segurtasunari buruzko munduko egunaren (apirilak 28) inguruan, ospatzeko erakunde ekitaldi bat egingo da. Horretan, erakundearen historia ahalbidetu duten pertsona batzuek parte hartuko dute, gaur egungo OSALAN bihurtu baitute, hain zuzen ere, nazioarteko erreferentziazko zentroa eta lan osasunaren nahiz segurtasunaren arloan eredua.\nAurten OSALANek ahalegin garrantzitsua egin du Makina Erremintaren Biurtekoan toki aipagarria izateko. Hogeita hamargarren edizioa BEC aretoan egingo da maiatzaren 28tik ekainaren 1era. 100 m2-ko standari esker, sektoreko langile kopuru handiagora iritsiko da. Izan ere, feriak, egiten den bakoitzean, 40.000 bisitari baino gehiago izan ohi ditu.\nUrrian Lan Osasun eta Segurtasunerako Europar Astean ekintza desberdinak egingo dira eta OSALANek gauzatzen duen lana kalera ateratzen saiatuko da.\nEkitaldien egitarauarekin amaitzeko, azaroan Bilboko Euskalduna Jauregian nazioarteko biltzarra antolatuko da. Bertan lan segurtasun eta osasunarekin zerikusia duten izen handiko profesionalak egongo dira eta ekitaldia topaketa esparru eder bihurtuko da arloan nazioartean nahasiak dauden eragile guztientzat.


Turkiak PKK Kurdistango Langileen Alderdia erasotu du berriro\nIrakeko Kurdistanen egin dituzte airezko erasoak, eta Turkiako Defentsa Ministerioaren arabera, 81 helburu suntsitu dituzte operazioan, nahiz ezta ez duten hildakorik aipatu. Turkia eraso behar zuten “Terroristen kobak eta babeslekuak” suntsitu dituztela adierazi du Hulusi Akar Defentsa ministroak, erasoa gidatu duena hain zuzen. Helburu militarrez gain, Firat berri agentziaren arabera, errefuxiatuen kanpaleku bat eta ospitale bat ere bazituzten helburuen artean.\nHilaren 19an EAE eta Kantabria arteko mugikortasuna berriro irekitzeko asmoa berretsi dute Urkulluk eta Revillak\nIñigo Urkullu lehendakariak eta Miguel Angel Revilla Kantabriako presidenteak "normaltasun berrira" pasatzeko eta bi lurraldeen arteko zirkulazio askea datorren ostiralean zabaltzeko asmoa berretsi dute, Estatuko gainerako erkidegoek baino bi egun lehenago, Kantabriako Gobernuak ohar batean jakinarazi duenez.\nEkainaren 21ean zabalduko dute Ipar eta Hego Euskal Herriaren arteko muga\nPedro Sanchez Espainiako Gobernuko presidenteak iragarri du Europar Batasuneko mugen kontrolak bertan behera utziko dituztela ekainaren 21etik aurrera, Portugalen izan ezik. Ondorioz, Ipar eta Hego Euskal Herriaren arteko muga irekiko da, eta alde bateko eta besteko euskal herritarrek lanerako ez den beste zeregin batzuetarako zeharkatu ahal izango dute.


Ozen entzungo da euskal musika Bartzelonako EH SONA Jaialdian | Etxepare Euskal Institutua\nOzen entzungo da euskal musika Bartzelonako EH SONA Jaialdian\nBeste urtebetez bueltan da EH SONA jaialdia, euskal musika Bartzelonara eramaten duen musika erakustaldiaren 18. edizioarekin! Urriaren 28an hasita hasita, eta azaroaren 28ra arte kontzertu eta ekimen ezberdinak antolatu ditu Bartzelonako Euskal Etxeak, Etxepare Euskal Institutuaren babesaz gidatutako jaialdian.\nMercat de la música viva de Vic-en aurkeztu zuten egitaraua, eta oparoa da oso: berrikuntza ugarik osatuko dute aurreko edizioetako arrakasta sendotzeko asmoa duen jaialdia. Publikoak harrera bikaina egin dio, beste behin ere: esaterako, gaur bertan Oskorri taldeak -bere azken kontzertu biran- kontzertua eskainiko du, eta sarrerak agortuta daude jada.\nGatibu taldeak estreinatu zuen jaialdiko oholtza doako emanaldi akustikoarekin eta honakoek emango diote jarraipena euskal ordezkaritzari: Oskorri, Trikipoteoa + Kolpatu, Libe, Glaukoma + At versaris + Vendetta, Joseba B. Lenoir Gang, Governors + Larregi, Jabier Muguruza, Korrontzi, Patrol Destroyers, Anari, EHSona a L’Empordà – Euskal Musika a L’Alternativa. Ikusi egitarau osoa hemen.\nAurtengoan, Bartzelonako mugak zeharkatuko ditu EH SONAk. La Bisbal de l’Empordàko L’Alternativa aretoarekin lortutako akordio bati esker, jaialdiko hainbat taldek Bartzelonatik kanpo, Gironako herrian ere joko dute. Honek beste dimentsio bat emangodio jaialdiari, asmoa taldeek bidaiari ahalik eta zuku gehien ateratzea baita.\nBestalde, 18. urteurrena ospatzeko kontzertu berezi bat antolatu dute, Glaukoma, Vendetta eta Kataluniako At Versaris taldeekin. Lehenengoz, talde katalan batek hartuko du parte zikloan, anfitrioi gisa.\nEra berean, aurten berriro ere berreskuratu dituzte kontzertuak ez diren bestelako ekitaldiak ere: Bartzelonan zeharreko musikari lotutako hainbat ibilbide, hitzaldiak edota Txo! haur eta familientzako egitaraua. Iazko arrakasta ikusita, etxeko txikienei euskal musika ezagutu eta harekin jolasteko aukera eskaini nahi diete berriro ere. Horretarako txalaparta ikastaro bat egingo da, hala nola, familia osoari zuzendutako kontzertua Munlet taldearen eskutik.\nAurten, Glaukoma taldearen Jungle kantaren letra hartu du jaialdiak lema modura: “Estilo berrien beldur haiz? Ni ez!”. Eta, jakina, argi utziko dute hori hilabete osoan zehar.


Ibon Muñoa: “Gure memoria, gure historia” : ataramiñe\n2019, 30 azaroa\nIrudiak: Mikel Zarrabe.\nHitzaurrea: Jokin Urain Larrañaga.\nIbon Muñoa Arizmendiarrieta (Eibar, 1958) 2000ko urrian atxilotu zuten. Harrez gero preso daukate: Valdermoro, Kordoba, Burgos, Langraitz, Puerto I eta, 2014ko martxotik hona, Kordoban.\nGure memoria, gure historia Ibon Muñoaren seigarren liburua dugu. Aurretik argitaratuak ditu: Ametsen txokoan bizi naiz (2011), Ainarak herrira itzuliko dira (2014), Bidean gaude, aurrera goaz, joan zirenekin (2016), Udaberrian biziko gara (2017) eta Hamaika desio utopiarako (2018). Haien ildoari eta orden kronologikoari jarraitzen diete liburu honetako bertsoek ere. Hartara, lehen bertsoak 722. zenbakia darama; azkenak, 862.a. Guztira, 141 bertso berri, 2018ko apirilaren 1etik 2019ko ekainaren 23ra artean Kordobako espetxean idatziak.\nEspetxean idazten duen presoa, kaiolan kantari ari den txoriarekin parekatu izan du batek baino gehiagok. Arrazonamendu horri jarraituz gero, paretsuago litzateke preso dagoenak idazten duena bertsoa edo poesia denean, bai bata eta bai bestea direlako kantura molda daitezkeenak. Bertsoa kantatuz errezitatzen delako eta asmo horretarako egiten delako. Kantuz egiten den narrazioa da, nolabait esateko. Eta kaiolako txoriak zergatik kantatzen ote duen ez digu berak esango, baina haren balizko interpreteek esango dute txoria tristurak daramala kantura… Eta presoa, zerk eramaten du idaztera, doinu baten neurrirako idatziak egitera?\nBatzuek, ez dakit erdi txantxetan edo benetan, esango dute espetxean artista, idazle… bihurtzen direla euskal presoak. Beste batzuek esan dezakete aurretik zirela artista edo idazle eta kartzelan dohain hori garatu baizik ez dutela egin. Korapilo nahasi samarra iruditzen zait eta ez naiz ausartuko hori askatzen hastera. Esperientziaz dakidana da presoak espetxeko hormetatik harago begiratu nahi duela beti, irudimenarekin eta itxaropenarekin; egon nahi ez duen lekuan dago presoa, eta ez dagoen lekuan egon nahi du. Irudimenarekin soilik lor dezake nahi duen lekuan egotea, nahi duen lekuan atsedena bilatzea, bere espiritua sendatzea eta sendotzea.\nEspetxean asko idatzi izan da, bertsotan eta prosan. Hau ez da espetxeko literaturaren tradizioa eta ibili osoa aztertzeko lekua, jakina. Baina, Ibon Muñoaren jarduna espetxeko literaturaren tradizioan tradizionala izan den generoan kokatzen da, bertsogintzan alegia, eta poesian. Horretan erreparatzea merezi duela iruditzen zait.\nEspetxeko literatura Bernart Etxepareren bertso eta poesiarekin hasten da, duela ia bostehun urte, 1545ean, eta bide batez esan behar da euskal literatura bera ere hortxe hasten dela, bere Linguae Vasconum Primitiae liburuarekin. Nork ez ditu entzun haren “Kontrapas” eta “Sautrela”? Euskararen aldarria egiten zuen Etxeparek.\nEta maitasunarena egiten zuen Iztuetak. Zenbaiten ustez euskarazko maitasun bertso ederrenak omen direnak Logroñoko espetxean idatzi zituen Juan Inazio Iztuetak 1806an. “Kontxesirenak” izenburuarekin idatzi zizkion bertso horiek bere maiteari, eta “Ogeita lau leguaz nago aparte, Bitartean ba dauzkat milloi bat ate”, zioen bertso batean. “Esperantzetan bizi, maite gozoa, noizbait kunplituko da gure plazoa” idazten zuen hurrengoan. Urruntasuna, herrimina, itxaropena eta maitearekiko ametsa… ez dira gaurko kontuak.\n1936-39ko gerrako preso batzuek ere bertsoak idatzi zituzten espetxetik, El Duesotik, Puerto de Santa Mariatik… Ezinezkoa da guztien aipamena egitea, baina garai honetako Luis Rezola Tximela tolosarra aipatu nahi nuke. Duesoko espetxearen aipamenak, eta Puerto de Santa Mariarenak, ugariak, xehetasunetan aberatsak eta benetan ederrak dira haren bertsoetan:\nGarai haietako espetxeak nolakoak ziren, presoak nola bizi ziren, zer sentipen, beldur eta lazeria zituzten erakusten digute bertso hauek. Kronika bikaina dira alde horretatik.\nKartzelak sormen leku izan dira eta dira, lehen eta orain, eta presoek, euskal preso politikoek, sormen lan oparoa egin dute. 1970ko hamarkadan Zamorako konkordatu espetxean Xabier Amurizak bertsogintzan eta bertsogintzaren teorizazioan egindako lana egundokoa izan zen. Ordutik gaur arterakoan espetxean egon izan garen askok eta askok eskuliburu gisa erabili izan dugu momentu batean edo bestean Amurizaren “Zu ere bertsolari” liburua, eta espetxean ez ezik kalean ere bertso eskoletako ikasleentzat oinarri izan dira haren lanak.\nEuskal presoak talde handi samarretan egon diren espetxeetan, 1980ko hamarkadan batez ere, hainbat preso beren artean bertso paperak eginez eta trukatuz, elkarri erakutsiz eta ikasiz, praktikatuz… aritu izan dira. Bertso paper lehiaketetan sariak lortu ere bai batzuek, Jon Tapiak esaterako. Bertsolari aldizkariak atera zuen zenbaki bat duela urte mordoxka bertsolari eta bertsozale presoen lanekin; bertsoz osatutako banakako liburuak atera dituzte preso batzuek… Bertsogintza oparoa eman du espetxeak, eta gaietan ere oparoa da espetxeko bertsogintza.\nKartzela, dena dela, ez da leku ona inorentzat; sufrimendu lekua da, eta ez dut uste sufrimendua ona denik ezertarako, are gutxiago sormenerako. Espetxeak bakardadea dakar, zeure gizartearekiko urruntasuna, eta zeure etxe, herri eta komunitatearekiko oroimina, haiei maitasuna adierazi nahia, haiekin elkartuko zaren momentuarekiko ametsa, gero hobe baten itxaropena… Sentipen horiek konstanteak dira espetxean, horiekin bizi zara eta horiek bizi zaituzte, eta, galtzen badituzu, bizitzeko motiboak dira galtzen dituzunak.\nEspetxetik edo erbestetik etxekoei eskutitz bat idatzi beharrean suertatzen zarenean, bertsoa izan da euskal herritar askoren komunikatzeko formatua, ez garelako izan prosa idatzian etxekoekin komunikatzeko joerakoak. Paper zuriaren aurrean mutu geratzen gara eta errazagoa-edo izan zaigu, eskutitza idazten hasita, bertso batzuk egitea.\nEskutitz arrunt bateko prosan ez bezala, bertso idatzietan komunikazioaz gain edertasuna ere bilatzen du egileak. Bertsoak ematen du “teatralizaziorako” aukera ere, gauzak ironiaz esateko, garratza denari gozotasuna emateko, prosan edo aurrez aurreko elkarrizketa batean esango ez genituzkeen gauzak esateko, esateko moduan zenbait lizentzia erabiltzeko…\nHau guztia ongi ikusten da Ibon Muñoaren bertso eta poesiagintzan, eta ongi ikusten da “Gure historia, gure memoria” liburuan. Ama-Lurra sarritan du aipagai Ibonek, eta Ama Lur horretako leku zehatzak, memoriako mapan zehatz kokatzen dituenak, Kalamua, Eibar, Arrate… izendatzen ditu, eta “Kalamua, desiren eremua…” ateratzen zaio hasperen bat bezala. Asaben kabiari kantatzen dio, utopiari… “Negu gorriaren gau luzeetan udaberria ametsa da” dio. Baina badaki non dagoen, eta Kordoba edo beste edozein espetxetako ziegan agertzen diren labezomorroei kantatzen die ironiaz.\n19 urteko espetxealdiak zernahitarako denbora ematen du; ez da herrimina soilik, ez da etxemina soilik. Borroka ere bada, kide hilen oroimena, espetxean hil direnekiko urradura. Gogoan ditu adinean aurrera, zahartzaroan sartuta, espetxean jarraitzen duten kideak… Eta presente ditu gai sozial eta politikoak, hurbilekoak eta urrunekoak diruditenak, oraingoak eta etorkizunekoak. Lekuz kanpo bizi baita presoa, baina ez garaiz kanpo, eta bere garaiko kezkek kezkatzen dute, bere garaiagatik eta etorkizunagatik borrokatzen du presoak. Bere garaiak bizi du Ibon, eta etorkizuna du amets.\nEspetxeko bertsogintza, espetxeko kronika ere bada, gizartetik ezkutatzen saiatzen diren mundu baten kronika. Kronikagintza ahalik eta laburrena opa diot, dena dela, Iboni, eta ahalik bizkorren itzul dadila bere lurretara, bere bidezidor zaharretara, Kalamuara, Arratera, Eibarrera… berarekin batera itzuliko delako hor zehar sakabanatua dabilen gure espirituaren zatitxo bat ere.


Futbola: Kopak Athletic berpiztu du - Nafarberri\nHome Athletic Futbola kirolak Futbola: Kopak Athletic berpiztu du\nFutbola: Kopak Athletic berpiztu du\nUnknown ordua: 10:12 Athletic, Futbola, kirolak,\nGol erakustaldiak final zortzirenetatik hurbil uzten du Athletic\nHuesca arazo gabe menderatu du Athletickek Kopako final hamaseirenetan San Mamesen. 4-0eko markagailuarekin kanporaketa ia erabakita utzi dute Berizzoren mutilek, Beñaten, Insua bere atean eta Adurizen bi golei esker. MTV sarien kontzertuengatik atzeratu zen Kopako joaneko partida zen hau.\nAduriz eta Guruzeta gola bilatzen. Argazkia: MD\nTalde zurigorriak partida ona egin zuen behingoz, eta Koparekin duen amodioarekin jarraitzen du. Berizzok taldea berpiztu nahi zuen garaipen batekin eta talde oso konpetitiboa atera zuen hasieratik, Aduriz eta Guruzeta gaztea erasoan batera ipiniz. Yuri bueltatu zen lateral ezkerrera eta Unai Simonek berriro izan zuen aukera jolasteko, eta golik ez zuen jaso gainera.\nAipatzekoa da Adurizek bi gol sartu zituela berriz -ez zuen lortzen otsailetik Spartaken aurka lortu zuenean-, eta Ganea errumaniarraren debuta, 73. minutuan zelaira sartuz Adurizen ordez. Orain, Athletickek Levanteri egingo dio bisita ligan astelehenean, Huescarekin kanporaketa itxi baino lehen ostegunean El Alcoraz zelaian.


deskribaketa / deskribarazi\ndeskribapen (474 agerraldi, 96 liburu eta 53 artikulutan; Egungo testuen corpusean 5.206 agerraldi; orobat deskribipen g.er.) 1 iz deskribatzea. ik deskripzio.\nGutunean Jose Luis Garaik Kubako iraultzaren deskribapena egiten dio Lehendakariari, iraultzaileen aldeko jarrera argia erakutsiz. Edorta Jimenez «Hemingway eta euskaldunak zerbitzu sekretuetan» - 291. orr.\nAmaren deskribapena egiten denean, emakumearena ere egitea; bestela, emakumea beti anulatu egiten baita. Ana Urkiza «Zortzi unibertso, zortzi idazle» - 52. orr.\n-Gertakari baten deskribapena baino zerbait gehiago egin zuen atzo zure argazkilari horrek. Anjel Lertxundi «Zorion perfektua» - 160. orr.\n-Egidazu deskribapena berriz... Rafa Egiguren «Mentxakaren aitorpena» - Jose Ramon Goikoetxea - 260. orr.\nJoek zerbitzariari eskatu dio ea ikusi zintuzten eta zuen deskribapena eman dio. Ramuntxo Etxeberri «Skyroom» - 253. orr.\nWalterrek emandako deskribapenarekin bat zetorren. Iñaki Zabaleta «110. Street-eko geltokia» - 95. orr.\nGizarte-mailen deskribapenari begiratuta, gu beheko klasekoak ginela uste zuten batzuek. Xabier Mendiguren Elizegi «Nerabearen biluzia» - 15. orr.\nAspergarria iruditzen zait deskribapenetan hainbeste luzatzea. Antton Olano «<//jokoa.com>» - Gemma Lluch - 97. orr.\nBihotzaren nasara izeneko lana aurkeztu nuen, ipuina baino gehiago malenkoniaren deskribapena zena. Ana Urkiza «Zortzi unibertso, zortzi idazle» - 346. orr.\nHainbat egoeraren deskribapenetan ezinezkoa da gogo-egoeren hiztegia erabat ordezkatzea. Askoren artean «Filosofiako gida» - 189. orr.\nLiburuan orri hunkigarrienetarikoak dira, hain justu, garai horien deskribapenak. Berria - Kultura 2004-02-26\nIntrospekzio lirikoa nagusitzen da gizartearen deskribapenaren gainetik, oroimina, melankolia adierazten duen aldarte bat. Ibon Uribarri «Loti ederrak» - Yasunari Kawabata - 13. orr.\nDeskribapen bidezko ezagutzaren oinarrian ezagutza zuzena dagoen bezala, deskribapen zehaztuen oinarrian denotazioa egongo da. Askoren artean «Filosofiako gida» - 129. orr.\nBaina txikitan irakurri eta entzundako izaki honen deskribapenak arras okerrak ziren, egiazkoa ikusita. Aitor Arana «Onan» - 48. orr.\nDeskribapenak izugarri sotilak dira, xehetasun adierazgarriez beteak. Berria - Kultura 2004-01-07\n"Frantziako erregea"ren gisako deskribapen zehaztuak ulergarri lirateke nahiz eta ezer ez denotatu. Askoren artean «Filosofiako gida» - 129. orr.\nAskoz interesgarriagoak dira zientzia-fikzioko teknologia berrien deskribapen xeheak. Xabier Olarra «Antropologo bat Marten» - Oliver Sacks - 254. orr.\nEz du merezi ziegaren deskribapen fisikorik egiterik: ziega bat zen, kitto. Jon Alonso «Euskal karma» - 23. orr.\nAhaleginduko naiz -exenpluak eta ideiak handik eta hemendik bahituz, noski- deskribapen orokor bat egiten. Bernardo Atxaga «Groenlandiako lezioa» - 150. orr.\nEgia esan, zaila da berak egiten dituen deskribapen paregabeak bestelako hitzetan adieraztea. Koldo Izagirre «Idi orgaren karranka» - Victor Hugo - 22. orr.\n«Nekrofiloa eta zentzugabea» Bushen atzerri politikaren deskribapen bikaina da. Berria - Mundua 2004-10-26\nMekanismoaren deskribapen baldar bat egitea da, beharbada, burdinazko ziri bat baino askoz gehiago denari iltze esatea. Irene Aldasoro «Giza gorputza lanean» - John Lenihan - 32. orr.\nEtxearen deskribapen aspergarri honekin erabat gogaitua izango zaitut seguruenera. Josu Zabaleta «Anne Franken egunkaria» - Anne Frank - 36. orr.\nEgin ditu argazkiak uztartu eta hiru dimentsioko irudi bat lortzen da, eta horrela kalitate handiko deskribapen topografikoa ikusten dugu. Berria - Gaiak 2004-12-16\nZer esan dezakegu orain aldaketaren deskribapen arkeologikoaz? Xabier Arregi «Jakitearen arkeologia» - Michel Foucault - 189. orr.\nHemen, beste edozein kasutan bezala, batu beharrak daude barneko eta kanpoko deskribapenak. Xabier Olarra «Antropologo bat Marten» - Oliver Sacks - 92. orr.\nIrudirik gabeko hitzezko deskribapenak. Xabier Olarra «Antropologo bat Marten» - Oliver Sacks - 135. orr.\n· Ez dagokit juzkatzea, deskribapen ahalik neutroena baita nire zientziaren lanabes behinena. Anjel Lertxundi «Konpainia noblean» - 114. orr.\nEnuntziatuen azterketak deskribapen maila berezi bati dagokio. Xabier Arregi «Jakitearen arkeologia» - Michel Foucault - 126. orr.\nKontsideratuko dut ez eredu teoriko zorrotz bat eraiki dudala, baizik eta deskribapen-eremu koherente bat askatu dudala. Xabier Arregi «Jakitearen arkeologia» - Michel Foucault - 133. orr.\nLehen ere batzuek deskribapen-elementu gisa erabili zutena, orain, askotan erabiltzen da sailkapenerako etiketa modura, inolako barren-edukirik gabe. - 81. orr.\nEta azterketak, gainera, teoria eskatzen digu, diskurtso bat sortzea, enuntziatu, judizio eta guzti: erkaketa-judizioak, judizio arau-emaileak, deskribapen-judizioak, etab. Askoren artean «Filosofiako gida» - 229. orr.\nbaten deskribapen (5); da deskribapen (3); deskribapen arkeologikoa (4); deskribapen arkeologikoak (3); deskribapen bat (3); deskribapen batek (3); deskribapen baten (5); deskribapen bidezko (3); deskribapen eta (4); deskribapen hauetan (3); deskribapen honek (4); deskribapen hori (4); deskribapen zehatz (3); deskribapen zehatza (7); deskribapen zehaztu (4); deskribapen zehaztuak (5); deskribapen zehaztuen (5); duen deskribapen (4); ere deskribapen (3); eta deskribapen (6); horrelako deskribapen (3)\naraberako deskribapena (5); araberako deskribapena baino (3); baten deskribapena (8); bere deskribapena (5); deskribapena baino (5); deskribapena baino ahaltsuagoa (3); deskribapena da (4); deskribapena egin (3); deskribapena egiteko (4); deskribapena egiten (11); deskribapena ez (8); deskribapena ez da (4); enuntziatuen deskribapena (3); zuen deskribapena (3)\nbere deskribapenaren (3); deskribapenak egiten (3); deskribapenaren arabera (3); deskribapenik egiten (3); eta deskribapenak (3)


Irekia Eusko Jaurlaritza - Gobierno Vasco :: Basoko bioekonomiaren aukerak eta erronkak EHU/UPVko Udako ikastaroetan eztabaidagai\nBasoko bioekonomiaren aukerak eta erronkak…\n\n\nBasoko bioekonomiaren aukerak eta erronkak EHU/UPVko Udako ikastaroetan eztabaidagai Iturria: Irekia\nEusko Jaurlaritzako Ekonomiaren Garapen eta Azpiegituretako sailburu Arantxa Tapiak inauguratu du Basoko Bioekonomiari buruzko ikastaroa, non ekonomia zirkular baten osagai nagusiak aurkeztuko diren, oinarritzat hartuta produktu biologikoak, basoaren rola eta basoaren balio katea\nSaioetan zehar bioekonomiaren arloko esperientziak, negozio ereduak eta enpresa berritzaileen ikuspegiak azalduko dira\nOinarrian produktu biologikoak, basoaren rola eta basoaren balio katea dituen ekonomia zirkular baten osagai nagusiak aurkeztuko dira “Basoko bioekonomia Europako hegoaldean: aukerak eta erronkak” izeneko ikastaroan, ekainaren 15ean eta 16an, Donostian, EHU/UPVko Udako Ikastaroen XXXVI. edizioaren esparruan. Ikastaroa Miramar jauregian garatuko da, Eusko Jaurlaritzako Nekazaritza, Arrantza eta Elikadura Politikako sailburuordetzak antolatuta, bere erakunde publikoekin lankidetzan –HAZI Fundazioa eta NEIKER–, eta EFI, Baskegur eta USSE erakundeekin batera.\nIkastaroaren bi egunetan basoko bioekonomia bultzatu dezaketen giltzarri erregionalak eta sektorialak aurkeztuko dira, eta beraien potentzial bideratzaileak erakutsiko dira. Ikastaroa Eusko Jaurlaritzako Ekonomiaren Garapen eta Azpiegituretako sailburu Arantxa Tapiak inauguratu du, eta bioekonomiaren esparruko esperientziak, negozio ereduak eta enpresa berritzaileen ikuspegiak ezagutaraziko dira, adibidez, eraikuntza iraunkorraren edo kimika berdearen arloetakoak.\n“Euskadin azalera arboladuna azalera osoaren %54 da, EBko portzentajerik handienetakoa eta, aldi berean, baso-egur sektoreak Euskadiko BPGaren %1,5 da, 21.000 lagun enplegatuta” –adierazi du Ekonomiaren Garapen eta Azpiegituretako sailburuak–. “Horrekin guztiarekin, sektore tradizional horretan bioekonomiaren inguruko estrategia bat izatea aukera ona da dauden prozesuak dibertsifikatzeko, produktua dibertsifikatzeko eta berrikuntzarako; horrek iraunkortasun, lehiakortasun eta hazkunde ekonomiko handiagoa ekarriko du”, gaineratu du Tapiak.\n“Erronka berri horrek egur produktuen sektorea berregituratzera beharko gaitu, eta inbertsio esanguratsuak egitera, industria tradizionala produktu berrietarantz eta basoko biofindegietarantz lekualdatzeko. Erronka handia da, eta eragile berriak eta sektore arteko eta nazioz gaindiko elkarketak beharko dira. Aitzitik, baso-egurraren balio katea dagoeneko hasi da egituratzen, aurrean ditugun erronkei erantzuteko, eta Jaurlaritzaren konpromisoa da egitasmo publiko-pribatu horiek sustatzea eta babestea”- nabarmendu du Tapia sailburuak.\nIkastarora joaten diren lagunek egurrez egindako eraikuntza iraunkorreko esperientziak ezagutuko dituzte, Euskadin garatzen ari direnak zehazki, biomasa eraldatzeko teknologia berritzaileak (biofindegiak), IKTen erabilera basoko produktuak aprobetxatzeko, eta, batez ere, iraunkortasunaren beharra basoen eta sektorearen kudeaketari dagokionez.\nIkastaroan, halaber, klima aldaketaren aurkako borrokan basoei eta basoen kudeaketa iraunkorrari aitortu zaien rola ere argituko du, bai karbono xurgatzaile moduan, bai egur produktuetan karbonoa finkatzeko garaian. Basoak dira karbono gutxiko ekonomia baterako baliabide nagusia, baliabide biologiko eta berriztagarrietan oinarrituta.\nBioekonomiak jarduera ekonomikoaren jarraipena eta gizateriaren aurrerabidea bermatzen ditu. Prozesu biologikoak ulertuz, ezagutza zientifikoak aprobetxatuz eta arrazoia aplikatuz, ekonomia bat garatzen lagundu daiteke, zeinaren oinarria izango baita ekoizpen sistema efizienteagoa, garbiagoa eta, ondorioz, iraunkorragoa, gure egungo beharrak asetzeko, baina etorkizuneko belaunaldienak konprometitu gabe.\nBaso funtsezko baliabide berriztagarri eta erresilentea da, eta aukera ematen digu ekonomiaren kontzeptua birpentsatzeko eta ekonomia linealaren paradigmaren ordez ekonomia zirkularrarena erabiltzeko.\nKontzeptuaren aplikazio praktikoa aurki jarria ahal izango da martxan hainbat sektorean, esaterako, eraikuntzan, egurra eta kortxoa erabiliz altzairuak eta hormigoiak erabili beharrean; ehungintzan, zuntz sintetikoen ordez basoko biomasatik lortutakoak erabiliz; edo biofindegien sektorean, konposatu naturalak erabiliz, batez ere kosmetika, farmazia, kimika fin edo elikaduran.\nEuskadiko basoko bioekonomia\n• Euskadiko azalera arboladunak %54 betetzen du, EBko portzentajerik handienetakoa. Azalera horren %59 jabetza pribatukoa da, eta %85eraino iristen da radiata pinuaren masei dagokienez (Euskadiko arbola espezie produktibo nagusia da, eta 2013an baso soilketa guztien ia %80 izan zen).\n• Euskadin 396.960 ha arboladun daude, eta horietatik %46 konifero basoak dira, %50 hostozabalak eta %4 masa mistoak.\n• Euskadiko Baso Inbentarioak, 2011, kuantifikatu zuen egurgai izakinak ia 63 milioi m3 zirela.\n• Egurraren ekoizpena urteko milioi bat metro kubiko baino gehiagokoa da Euskadin.\n• Base-egur sektoreak Euskadiko BPGaren %1,5 sortzen du. Balio horretan ez dira euskal basoek ematen dituzten beste zerbitzu eta ukiezin batzuk sartzen: zuzenekoak, esaterako, ur hornidura, ekoturismoa, aisialdiko jarduerak, edo zuzeneko erabilera ez dutenak, esaterako, CO2 finkatzea eta biodibersitatea.\n• Baso-egur sektoreak ia 21.000 laguni ematen die lan. Basoen ustiaketa jasangarria, bioekonomiaren arloan, oso garrantzitsua da landa inguruneen balio erantsirako eta enplegua mantentzeko.\n• Balio erantsi handiagoa eta bioekonomia dibertsifikatuagoa lortzeko bideak lagundu egin dezake basoek hazkunde ekonomikoari eta baliabideen efizientziari egiten dioten ekarpena handitzen.\nRT @Irekia: Basoko bioekonomiaren aukerak eta erronkak @upvehu -ko Udako ikastaroetan eztabaidagai ➡ https://t.co/s0W03ta2EI\nBasoko bioekonomiaren aukerak eta erronkak @upvehu-ko Udako ikastaroetan eztabaidagai ➡ https://t.co/eVuj3BkPKG https://t.co/jMlKW34TK1\ntapia_uik_02.jpg 2 MB (jpg)\ntapia_uik_03.jpg 2 MB (jpg)


Aurrematrikulan hamabi ikastetxe hautatzen utziko du Jaurlaritzak | Gizartea | Berria\nUrtarrilaren 28tik otsailaren 7ra bitartean egingo da kanpaina Araban, Bizkaian eta Gipuzkoan, eta otsailaren 4tik 8ra Nafarroan\nCristina Uriarte Hezkuntza sailburua, atzo, kanpaina aurkezten. BERRIA\nDatorren astelehenean hasiko da Haur Hezkuntzarako, Lehen Hezkuntzarako eta DBHrako aurrematrikulazio kanpaina Araban, Bizkaian eta Gipuzkoan. Otsailaren 8ra arte egongo da epea zabalik; 7ra arte, on line eginez gero. Nafarroan, berriz, otsailaren 4tik 8ra arteko tartea izango dute familiek.\nEusko Jaurlaritzako Hezkuntza Sailak informazio puntuak sortu ditu, iaz lurralde ordezkaritzetan martxan jarri ziren Eskolatze Bulegoen osagarri. Hamahiru gune Gasteizen egongo dira; zortzi, Bilbon; eta bat, Arrasaten (Gipuzkoa). Hainbat berritasun izango ditu aurtengo aurrematrikulazioak. Batetik, ikastetxea hautatzeko eta umeak puntuatzeko modua aldatu dute. «Ikasle guztiek plaza bat izango dute prozesuaren hasieratik», zehaztu du Cristina Uriarte Hezkuntza sailburuak. Aldaketen ondorioz, gurasoek hamabi ikastetxe aukeratzeko aukera izango dute, euren lehentasunen araberako hurrenkeran.\nOrain arte, ikasle bakoitzeko hiru ikastetxe hautatu zitezkeen. Eta eskola bakoitzeko plazak zentro hori lehen aukera modura zeukaten eskaeren artean banatzen ziren, lehenik. Horrek arazo bat sortzen zuen. Lehen aukeran lekurik ez eta bigarren edo hirugarren zentrora jo behar izaten zuten gurasoek. Baina, ordurako, ikastetxe horiek beteta egoten ziren sarri, eskola horiexek lehen aukera gisa zeuzkaten umeekin, nahiz eta ume horiek puntuazio gutxiago eskuratu. Hori saihestu nahi izan du Hezkuntza Sailak.\nHorregatik, aurrerantzean ikastetxe bakoitzak jasotzen dituen eskaera guztiekin osatuko da zerrenda, familien lehentasunen hurrenkera kontuan hartu gabe. Hau da, ume guztiak zerrenda berean sartu beharko dituzte, eta denak elkarrekin puntuatu. Horrela, familiek ziurtatuta edukiko dute eurek baino puntu gutxiago eskuratu dituen beste bat ez dela eurak baino lehen sartuko aukeratuko ikastetxera. «Aldaketa honekin, plaza gutxi edo eskaera asko dituen ikastetxe bat lehenetsi izanak ez ditu hipotekatuko hurrengo eskaeretarako aukerak».\nSare publikoan bigarren berritasun bat ere izango dute: Lehen Hezkuntzako 6. mailatik DBHko 1. mailara igarotzerakoan, ez dute eskaera egin beharko, ikasleak ibilbideko ikastetxe atxikian jarraituko badu. Beste edozein ikastetxetara joateko, bai, eskaera egin beharko dute gurasoek.\nHurbiltasuna eta hizkuntza\nNafarroan, berriz, iazko gisa berekoa izango da aurrematrikulazioa. Hurbiltasuna eta hizkuntza izango dira ikastetxeak esleitzeko irizpideak. EDUCA kudeaketa plataforman daude distantziak kalkulatzeko geolokalizazioa, baremazioa eta zozketa prozesua. «Nafarroa osoko ikasleen eskubide linguistikoak bermatzeko, edozeinek gogoko hizkuntza eredua hautatzeko aukera izanen du», esan du Roberto Perez Hezkuntza zuzendariak. 3 urteko 6.000 umek hasiko dute eskola.\nMaria Solana Nafarroako Hezkuntza kontseilariak eskola publikoaren ezaugarriak zein diren azaldu die familiei: «Hezkuntza berritzailea, inklusiboa, berdintasunezkoa eta eleaniztuna lortzea da gure departamentuaren helburua. Zeharkakotasunez egiten dugu lan, guztion eskola publikoaren izen ona, kalitatea eta hurbiltasuna hobetzeko».\nKostuei lotutako finantzaketa nahi du Kristau Eskolak


Albistea | EHBildu | Lehen mailako osasun arretaren egoera kritikoa konpontzeko, lan-buzoa jartzeko eskatu dio EH Bilduk Urkulluri\nAzken aste hauetan Araban, Bizkaian eta Gipuzkoan pandemiaren osasun-ondorioak areagotzen ari dira. Berragerpenak gure lurraldeko hainbat herritan gertatzen ari dira. Berragerraldiak, bozeramaile politiko eta instituzionalen adierazpen alarmistak, erantzukizunik ez hartzea eta, ondorioz, egoera horri aurre egiteko neurririk ez hartzea urduritasun eta ezegonkortasun handia eragiten ari dira euskal herritarren artean.\nHerritarrak kezkatuta daude ikusten ari direnarekin. “Euskal herritarrek ikusten dute gure osasun-sistema publikoa gainezka dagoela eta egoerak gainditzen duela. Eta hori ez da gertatzen Osakidetzako osasun-langileen profesionaltasun eta arreta faltagatik. Hilabeteak daramatzate dena ematen; beren gaitasun fisiko eta psikologikoen gainetik ari dira lanean. Eta ondorioak nabaritzen ari dira”, esan du Maddalen Iriarte EH Bilduko talde parlamentarioaren bozeramaileak.\nLehen mailako arretan ikusten dira gabeziak argien. Lehen mailako arretako profesionalek hilabeteak daramatzate beren egoerari erantzuteko eskatzen: gehiegizko lana giza baliabide faltagatik, material falta, ez da ordezkapenik gertatzen laneko bajen ondorioz... “Lehen mailako arretako profesionalak gaindituta daude”, azpimarratu du Iriartek. Pandemiaz betetako azken hilabete hauetan larriagotu egin da jada zaila zen egoera. Lehen mailako arretako osasun-profesional askok oporrak hartu behar izan dituzte udan, eta horrek eragin du anbulatorio askotako egoera kritikoa izatea.\nOsasun-profesionalak gaindituta daude. Ez dute egiten duten lan guztia. Giza baliabideak eta baliabide materialak eskatzen dituzte beren lana egin ahal izateko. Eta egoera horren ondorioak herritarrek pairatzen dituzte orain: itxarote-zerrendak, medikua ezin ikustea eta telefono bidezko arreta... Muturreko egoera da, eta gure arduradun instituzionalek erantzun bat eman behar dute.\nEH Bilduk Urkulluri eskatzen dio bere eskumenekoak ez diren neurri eta irtenbideetan ez ezkutatzeko eta bere eskumenak beste atzerapenik gabe erabiltzeko. “Buzoa jantzi eta konponbideak bilatzeko lan egiteko garaia da. Gurea bezalako herri batek ez du merezi osasun sistema publiko gainditua eta mugan dauden profesionalak izatea. Lehen mailako arretako profesional horiek dira pandemiaren osasun-ondorioak arintzeko lehen fronte-lerroa. Lehen boladak erakutsi zigun osasuna eta hezkuntza edozeren aurrean zaindu eta babestu beharreko elementuak direla. Herri honek eta bere ordezkari instituzionalek lezio hori ikasi badute, lanari ekiteko garaia da. Aitzakiarik gabe”, adierazi du Iriartek.\nEH Bilduren ustez, pandemiak eta horren ondorioek herrialde gisa erantzutea eskatzen dute. Covid-19k eragiten dituen ondorio sanitario eta ekonomikoek elkarrekin bilatu behar dituzte konponbideak. Ezker subiranistak hilabeteak daramatza Urkulluri elkarrizketa gehiago eta herrialdeko eragile politiko, sindikal, ekonomiko eta sozialen arteko elkarlana eskatzen. EH Bilduko bozeramaileak esan duenez, “gure osasun-sistema publikoak, hezkuntzak eta ikasturte politikoaren hasierak eta gure gizartearen gainerako zutabeek ezin dute gehiago itxaron. Lan egiteko eta elkarrekin egiteko garaia da. Bakoitzak bere lekutik eta dituen erantzukizunetatik, baina guztiok egin dezakegu ekarpena egoera honen aurrean. Horrela egin du lehenago herri honek, eta uste dugu hori dela modurik eraginkorrena bizi dugun egoera zailari erantzuteko”.\nPandemiaren garapenaren aurrean, kasuen gorakadaran aurrean, egoera bideratu, kontrolatu eta leuntzeko neurri eraginkorrak behar ditu euskal gizarteak. Ezegonkortasun eta segurtasun falta dagoen garai hauetan, segurtasunak behar dituzte herritarrek. Pedagogia behar dugu, jendearteak ondo ulertu dezan gertatzen ari dena, egoeraren kontzientzia hartu eta egoeraren ardura ere era indibidual eta kolektiboan bereganatzeko. Horretarako, neurri argiak, zentzuzkoak, eraginkorrak eta koherenteak behar ditugu. Oraindik ez dugu horrelakorik ikusi. Elkar zaindu eta babestea dagokigu orain, komunitatea da bakuna eraginkorrena momentu honetan, baina horrek pedagogia eta gardentasuna eskatzen ditu. Komunitate hori osatzen duten eragile eta alderdiekin eskuz eskuz lan egitea tokatzen da orain.


IMko gobernu-taldeak bere jarrera azaldu du Hondakinak Tratatzeko Plantari dagozkion epaien gainean | Mancomunidad de la Comarca de Pamplona\nIMko gobernu-taldeak bere jarrera azaldu du Hondakinak Tratatzeko Plantari dagozkion epaien gainean\nMintzaldian, David Campiónek Maite Esporrín, Aritz Ayesa, Manuel Romero eta Patxi Leuza izan ditu lagun.\nGaur goizean, Iruñerriko Mankomunitateko lehendakari David Campiónek erakundeko gobernu-taldearen jarrera azaldu du, Hondakinak Tratatzeko Plantari dagokionez, Nafarroako Justizia Auzitegi Nagusiak emandako epaien gainean. Ekitaldi horretan, hain zuzen, Maite Esporrín, Iruñerriko Mankomunitateko lehendakariordea eta Socialistas de Pamplona y Comarca taldeko ordezkaria, Aritz Ayesa, EH Bilduko ordezkaria, Manuel Romero, Independientes de la Comarca taldeko ordezkaria, eta Patxi Leuza, Geroa Bai taldeko ordezkaria, izan ditu lagun.\nHasteko, Campiónek hau argitu du: “Azken egunetan agertu diren albisteen eta iritzien aurrean, ia beti zehaztasunez baino gehiago suhartasunez adierazitakoen aurrean, komenigarri jo dugu iritzi publikoari Iruñerriko Mankomunitatea gobernatzen duten alderdi politikoen jarrera eskaintzea. Zehazki, alderdi politiko horien ordezkariok erakundeko Batzarraren %60 baino gehiago eratzen dugu”.\nNafarroako Gobernuak abiarazitako Garraioaren Hiriaren Udalez gaindiko Plan Sektorialaren aldaketa baliogabetu zuten bi epai judizialen ondoren, Mankomunitateko lehendakariak adierazi du baliogabetutako aldaketa hori Nafarroako Gobernuak gauzatutako izapidea dela eta, horrenbestez, Mankomunitateak ez duela inolako erantzukizun juridikorik eta ekonomikorik horretan. Halaber, Campiónek esan du epaiak ez duela inolaz ere zalantzan jartzen plantaren egokitasuna, bere kokapena edo beharra, eta azaldu du erakundeak babes-klausulak dituela, lursaila erosteko inbertitutako dirua berreskuratzeko bidea emango lioketenak, arrazoi batengatik edo beste batengatik, azkenean planta eraikitzerik ez balego aplikatzeko.\n“Une honetan, ukitutako alderdi moduan, erabateko sintonian ari gara elkarlanean Nasuvinsa-Nafarroako Gobernuarekin, aste honetan bertan berriro hasi den eta beharrezkoa den hirigintzako berrizapidetzean. Espero dugu proiekturako atzerapena ahalik eta txikiena izatea”, adierazi du Campiónek.\nPuntu honetan, IMko lehendakariak hau adierazi du: “Bai planta berriaren beharra, Gongoratik kanpo kokatzea, industrialde batean kokatzeko komenigarritasuna, eta bai, azken batean, kokapena aukeratzeko erabilitako irizpide guztiak publikoki eztabaidatu ziren eta hemen ordezkatuta gauden taldeek onartu genituen, baita UPN-Navarra Sumak ere, bere garaian egindako bilera-agirietan egiazta daitekeen moduan. Noain-Elortzibarko Udalaren industrialdea zehaztu zen unean bakarrik bereizi zen UPN-Navarra Suma adostasunetik eta kontrako kanpaina bizi bati ekin zion, egundaino irauten ari zena, berehalako hondamendi judiziala eta erabateko amaiera iragarriz. Aurkeztutako errekurtsoetako bakoitzean prozesua geldiarazteko eskatu izan du”.\nCampiónek gogora ekarri du plantari dagozkion mota guztietako 25 errekurtso gaitzetsi direla. “Navarra Sumarengatik eta gai honetan izan duen paralisi-politikarengatik balitz”, zehaztu du Campiónek, “duela zortzi urteko leku berberean egongo ginateke, gero eta handiagoa den arazo batekin eta inolako irtenbiderik planteatuta eduki gabe. Ezin dugu gehiago itxaron, denbora ahitu da”.\nNoain-Elortzibarko Udalaren jarrera dela-eta, IMko lehendakariak esan du gobernu-taldeak errespetatzen duela, baina “okertzen” ari dela uste duela: “Plantak industrialdea debaluatuko zuela eta logistikako enpresa berriak kokatzea ekidingo zuela adierazten zuen argudioa okerra dela frogatu da, orain badakitenez eta egiaztatu ahal izan denez”. Campiónen ustez, nahikoa izango zen Europako antzeko plantak aztertzea, industrialdeetan kokatuak edo ekipamendu publikoen ondoan, adibidez, igerilekuen edo jatetxeen ondoan, errealitate hori egiaztatzeko. “Nafarroa osoko hainbeste diru publiko kosta zen lurzoru honetan egun enpresa berriak ezartzea atzeratzen ari den gauza bakarra epaitegien aurrean aurkeztutako errekurtso hauek dira”, adierazi du.\nHiri-hondakinen ingurumen-arazoari dagokionez, erakundeko lehendakariak ohartarazi du oso larria dela, “beharbada, Iruñerriak une honetan aurrez aurre duen arazo larriena. Berandu gabiltza, bere garapen sozial eta ekonomikoaren mailak merezi ez duen posizio batean dago Iruñerria. Azkenean, konponbide-ildo egingarri bat dugu, epe laburrean, hondakinen gaikako bilketaren azkoin-buelta batean oinarritzen dena, eta gai organikoen ondorengo tratamenduan eta balorazioan, eta konpost eta ibilgailu publikoetarako energia gisa aprobetxatzean”.\nCampiónek adierazi du ez dela ulergarria, lanerako ildo honen aurrean, Navarra Sumaren aukerarik gabeko oposizioa, edo bat-bateko proposamenak eta hil gutxiren buruan erabat aldatzen direnak dituena: “Gogoan izan behar da bi urte hauetan proposatu izan duela hondakinak Tuterara eramatea tratatzera, gero Gipuzkoara erraustera, gero Gongoran uztea eta, azkenaldian, Gongora berehala uztea, beste toki bat planteatu gabe”.\nIMko lehendakariak nabarmendu du gobernu-taldean ikuspegi politiko asko daudela ordezkatuta, baina urgentziazkoak eta uko egin ezinezkoak diren helburu batzuen bilaketan denak lerrokatzea erabaki dutela. “Hemen falta diren bakarrei hausnartzeko gonbita egin nahi diegu: ez dezagun politika merkea egin hondakinekin”, gehitu du.\nHiri-hondakinen kudeaketaren erantzukizuna dela-eta, gogorarazi du erabat udalena dela: “Mankomunitatea udalok dugun bitarteko bat da, hondakin horiek ahalik eta modurik onenean kudeatu ahal izateko”. Egungo egoeran, ez da legea betetzen eta isurketa-tasa eta zigor handiak sortzen dira, milioika euro ordaindu behar izatea ekartzen dutenak eta edozein unetan emendatu ahal izango liratekeenak, baita Europar Batasunak esku hartzea eraginez ere. “Eta hori guztia herritarren ordainagirian sartzen da”, nabarmendu du.\nNafarroako Justizia Auzitegi Nagusiaren azken epaiei dagokienez, Campiónek hau uste du: “Ezin da izan Navarra Sumak Mankomunitatean dituen udal-ordezkariek halako poza eta zoriona adieraztea, baten batek azkenean, eta auzitegietan porrot ugariren ondoren, forma-akats hutsengatik teknikoki eta politikoki akasgabea den lan-ildo bat atzeratzea lortzen duenean. Mesede eskasa edo nulua egiten ari zaizkio Iruñeari eta Iruñerriari, berehalako hauteskunde-errentagarritasun bat lortze aldera, kostu handiagoko, irudi negargarriko eta ingurumen-inpaktu ikaragarrizko egoera bat betikotzen”.\nAzkenik, IMko lehendakariak, gobernu-taldeko kideak lagun zituela, ziurtatu du benetako arazoa ez dela epaia, baizik eta “hondakinak tratatu gabe lurperatzen jarraitzea. Ezin gara erori zarataren eta berehalako errentagarritasunaren politikan gai honetan”.\nUdalez gaindiko Plan Sektoriala\nUdalez gaindiko Proiektu Sektoriala


Bukatzen denean • ZUZEU\nZergatik bukatu da?\nHitzok eztarritik gora askatu eta negar malkoak erortzen utzi ditu.\n(Eta orain zer egingo dut?)\nBaten bizitzaren erdigunea zen pertsona baten falta sumatzen duenak badaki, negar malkotan beretzako gordetzen duen eta aitortzeko izugarrizko beldurra ematen dion galdera hura buruan bueltaka duela. Egia delako, ez daki zer egin orain.\nBikote haustura mingarri bat gertutik bizitzen ari gara. Eta bakoitzak bere burua konflikto emozionaletik at ikusten duenean dena argiago eta errazago ikusteko joera dugu, maitasunaren eta bikote harremanen aditu eta aholkulari bihurtzen gara, eta lagunari, zer egin behar duen eta zer egiteari utzi behar dion erraz esaten diogu.\nNoizbait denok izan garelako nire laguna. Sentitu dugu mina, etengabeko barne korapilo urduria, ezinegona eta tristura. Danele Sarriugarteren Erraiak liburua pasioz irakurtzera bultzatu gaitu, ze, noizbait ere sentitu gara horrela.\nEta bikote harremanen bukaerari buruz hausnartzen hasi gara. Bukatu edo nola bukatu. Atzera egingo bagenu zer eskatuko genioke gure orduko bikoteari. Zer egin zuen gaizki, zer sumatu genuen faltan.\nBikote haustura asko eta asko dago, batzuk besteak baina era naturalago eta osasuntsuago batean burutzen dira. Baina oraindik ere, ohikoena oso modu zakarrean beste pertsonarekiko guztizko ezjakintasuna bultzatzean datza, eta egun batetik bestera bikotekide izatetik ezezagunak izatera igarotzen den faseari deitzen diogu haustura.\nHaustura mota hori bereziki gogorra izan daiteke. Beste pertsonarekiko arrozte hori erantzukizun afektibo baten falta bihurtzeraino, kide izandakoa tituloz kide izateari utzi dionean gizartearen konbentzioetatik askatu izanak libre egiten dituelako batzuk. Parekoa zaintzeko ere bai.\nHarremanak hasi ziren bezala bukatu beharko luketela ondorioztatu dugu. Batera moztu daitekeen hausnartu dugu ere. Batera. Batera? Bai, elkarrekin dolua konpartituz, bakoitzaren espazio eta denborak kontutan izanik, haustura bat biren arteko trantsizio bihurtzeraino.\nPortatila aurrean kafesne bat eskuetan dudala, hitz hauek idazten Carrie Bradshaw sentitzen hasia naiz. Bikote hausturen gaia zabala eta korapilatsuegia da lerro soil batzuetan jorratzeko, eta horregatik, inoiz eman didaten gomendio onenarekin jarraituko dut: zaindu ingurukoak.\nbikoteak, erantzukizun afektiboa, harreman afektiboak\n"Zoaz popatik hartzera!" Samuel L. Jackson euskaraz Trump-i?


Indar handiagoa eskatu dute | Indar handiagoa eskatu dute – iparraldekohitza\nabendua 13, 2019\nIndar handiagoa eskatu dute\nEhunka manifestari elkartu dira Angelun, pentsioen erreformaren kontrako hirugarren mobilizazio egunean. Edouard Philipperen adierazpenek mugimendua gogortzea espero dute sindikatuek\n«Mobilizatuak eta motibatuak gaude; eguraldi txarra izanik ere jende anitz bada». Frantziako Gobernuak ezarri nahi duen pentsio sistemaren kontrako hirugarren mobilizazio egunean langileen determinazioak bere hartan segitzen duela berretsi du Samathan Hourquescos Baionako CGT sindikatuko arduradunak. Herenegun aurkeztu zuen gobernuaren proiektua Edouard Philippe lehen ministroak, eta sindikatuen susmoak baieztatu zituen: puntukako pentsio sistema ezartzeaz gain, erretreta hartzeko adina ere gibelatzea da haien asmoa. Adierazpen horiek langileen oldarraldia eragingo dutela espero dute sindikatuek, eta mobilizazioa indartzera deitu dute behin eta berriz.\nAngelun (Lapurdi) egin zuten manifestazioa atzo goizean, han diren merkataritza guneak trabatzeko ideiarekin. Azken urteetan langileen protesta andana izan ditu Castorama saltegia, eta handixe abiatu ziren, eta BAB2 eta E.Leclerc merkataritza guneetara jo zuten ehunka manifestariek Pentsioak: Macron/Delevoye proiektua erretiratu. Enplegua, zerbitzu publikoak eta lansarien alde! zioen pankartaren atzetik. Baina manifestariak iristerako, zaindariek zentro komertzialak itxiak eta bezeroak kanporatuak zituzten, manifestazioa eraikin barnera sartzea ekiditeko.\nAbenduaren 5ean hasi zen greba mugimendua, baina sektore gehienetan egun bakarrekoa izan zen. Garraioen eta energia arloan erabaki dute, nagusiki, greba luzatzea; trenbideetako langile batzuek bederatzigarren greba eguna izanen dute, gaur. Atzoko mobilizazioaren bukaeran hitz egin zuten, beste sektoreetako langileei inplikazio gehiago eskatzeko.\nGaur goizean, grebalarien batzarra eginen dute Donibane Lohizunen (Lapurdi), eta jakinarazi dute kopuruaren arabera ekintza bat egiteko asmoa dutela. Enedis energia enpresako langilea da Yannick —ez du abizenik eman nahi—. Abenduaren 5etik greban dira horiek ere, eta baieztatu du teknikarien artean ia langile guziek parte hartzen dutela. «Ohartzen gara gobernuak pito batzuentzat hartzen gaituela; beraz, uste dut mugimendua gogortuko dugula. Ez gara hasi, oraindik, sare elektrikoa mozten; posible da has gaitezen. [Gaur] Eta heldu den astetik goiti antolatuko gara behar dena egiteko». Herritarrak «nardatu» gabe, «gobernatzen gaituztenak» izanen dituzte jomugan, haren arabera.\n«Intersindikalari hasieratik erran diogu: denak batera atera behar gara kalera», iharduki du EÃ±aut Aramendi LABeko koordinatzaileak. Haren iritziz, estrategia aldatu beharko lukete, eta kontsumoan gehiago eragiten hasi. «Utz diezaiogun greba egunetan kontsumitzeari; ekonomia blokeatu nahi badugu, ez da beste aterabiderik».\nHerve Larrouquert FO sindikatuko departamendu idazkaria ere prest agertu da ekintzak gogortzeko, eta baieztatu du proposamena eginen duela gaur goizeko sindikatuen arteko bilkuran. Ildo beretik, ohartarazi du astelehenetik aitzina garraiolariak ere greba mugimenduan sartuko direla. Zortzi petrolio iraztegitik zazpi blokeatzeko asmoa dute.\nCFDT ere grebara\nEdouard Philipperen adierazpenen ondotik, greba mugimenduarekin bat egitea erabaki du CFDT sindikatu erreformistak. Puntukako sistemaren aldekoak dira, baina pentsioen erreforma erretretaren adina gibelatzeko baliatzeak haserretu ditu. Laurent Berge idazkari nagusiak heldu den astearteko greba egunean parte hartuko dutela esan du. Mobilizazioa indartzeko balio dezakeela uste badute ere, ezin erran gainerako sindikatuak anitz berotu dituenik. «Uste dut erakutsi dugula ez dugula CFDTren beharrik», adierazi du gogor Hourquescosek. «Beti ongi da langile gehiago badira mugimenduan, baina orain arte puntutako sistema babestu dute, grebaren kontrako mezuak zabalduz enpresetan».\nAstearterako ezarri dute ondoko hitzordu handia. Herenegun Philippek egindako adierazpenen ondotik, sindikatu eta sektore gehiago mobilizatu eta hozka bat igotzea da anitzek egiten duten apustua. Erabakigarria izanen da mugimenduari indar berri bat eman, eta Frantziako Gobernua hertsatzeko.\n«Ez dute sindikatuek erabakiko; langileak antolatu behar dira»\nSebastien Geles – Trenbideetako CGT kidea\nMegafonoa eskuan, langileak greba mugimenduan gehiago inplikatzera deitu ditu Gelesek mobilizazio bukaeran.\nManifestazio bukaeran hitz egin duzu, langileei indar gehiago eskatzeko. Zergatik?\nBadu orain zortzi egun trenbideetako langileak mobilizatuak garela. Gaur [atzo], aho batez onartu dugu bihar grebarekin segitzea. Pentsioen erreforma hau sozialki gibel egitea da, eta horren kontra borrokatu behar gara. Beraz, guk, bihar ere greban segituko dugu, eta langile orori dei egiten diogu antola daitezen eta borrokan parte har dezaten, grebaren luzatzea aipa dezaten enpresetan, manifestazioetan eta ekonomia blokeatzeko ekintzetan parte har dezaten egunero.\nBati baino gehiagori entzun diogu: «Trenbideetako langileek bakarrik ez dugu lortuko».\nHori da gure mezua. Langile guzien etorkizuna hertsiki lotua da. Trenbideetako langileek bakarrik ez dute irabaziko, eta pribatuko edo publikoko langileek bakarrik ez dute irabaziko. Xerkatzen duguna da langileen batasuna. Momentu batetik aitzina, hori ez dute sindikatuek erabakiko; langileak berak antolatu behar dira. Guk horretara deitzen dugu. Mobilizaziora eta Frantzian erabakitako egutegi interprofesionala segitzera deitzen dugu, bai. Baina bereziki, langileei galdera egin nahi diegu: aski ote da? Gaur egun eraikitzen ari garen mugimendu hau aski ote da? Segituko dugu manifestaziora etortzeko bi orduko lanuzteak egiten, ala antolatu eta indarrak emanen ditugu Eguberrietarako hamar egun eskas direlarik eta ekonomia blokeatzeko aukera dugularik? Hori erabaki behar dugu.\nMeskitako biktimen sustengu martxara deitu dute igandeko\nEz noa urrutira


Arrakalak - - Aikor.eus\nt: Gaizka Peñafiel, musikaria eta irakaslea 2022-01-14 12:17\nOsasun mentala erdigunera ekarri behar dugu behingoan. Izan ere, estatistikek diote izugarri igo dela laguntza behar dutenen kopurua. Antsietatea, depresioa, suizidioa… bistaratzen ez den beste pandemia bat eta osasun publikoak ganoraz heldu nahi ez diona. Gai deserosoa izan arren, tabu bilakatuz ez dugu sekula bideratuko.\nEkaitz Goikoetxeak Huntzaren azken diskoan idatzi bezala: ‘…erantzun bila joan baitzara, galderak hemen utzita…’. Horiek datozkit burura, honezkero atzera-bueltarik ez dutenak. Inguruan hutsune hori bizi izan dugunok hamaika aldiz nekatu dugu burua ekidin zezaken pentsatuz… baina hain da konplexua.\nBada zerbait bereziki kezkatzen nauena: EAEn erabaki hori hartu dutenen artean lautik hiru gizonezkoak dira. Gizon naizen heinean, badakit gizarteak ezarri digun sistema eragilearen kontra doala publikoki emozioez hitz egitea, zaurgarri agertzea, laguntza eskatzea. Barne lanketa eta ausardia eskatzen du, baina geroz eta gehiago gara maskulinitate zaharkituaren fatxada hori deuseztatu nahian gabiltzanok.\n2022a izan dadila denok honetaz zabal berba egiten dugun urtea; argi-ilunak elkarbanatuz, arrakalak era naturalean azaleratuz.


Kargarako sistema elektrikoa duten kamioi berriak hondakin bilketarako | Tolosa\nKargarako sistema elektrikoa duten kamioi berriak hondakin bilketarako\n2019/10/15 | Ingurumena\nJasangarritasunaren aldeko apustuan, Mankomunitatearen flota guztia berrituko da eta kamioi berriek alboko kargarako sistema elektrikoa izango dute kutsadura murrizteko, halaber, pisaketa sistema txertatuta izango dute kamioiek egin beharreko joan-etorriak murrizteko eta zerbitzu jasangarri eta eraginkorragoa eskaintzeko helburuarekin\nKontratu berriaren baitan, enpresa esleipenduna kaleko edukiontziez mantenuaz ere arduratuko da horiek herritarrentzat egoera onean egon daitezen bermatzeko\nPatxi Amantegi ingurumen zinegotzi eta Mankomunitateko lehendakariordeak nabarmendu du “hondakinen gaikako bilketa eta garraioa erosoagoa eta jasangarriagoa izan dadin sustatu nahi dugu bilketa datuak hobetzeko; kamioiek alboko kargarako sistema elektrikoa eta pisatzeko sistema barneratuta izateak eraginkorragoak izaten lagunduko digute, baita gutxiago kutsatzen ere, eta mantenu zerbitzu berriari esker herritarrek uneoro izango dituzte edukiontziak egoera onean erabilgarri”\nTolosaldeko Mankomunitateak gaur goizean aurkeztu ditu hondakin bilketarako kamioi berriak. Aurkezpenean izan dira, mankomunitateko teknikaria, Gemma Eceiza, Patxi Amantegi, Tolosako ingurumen zinegotzia eta Mankomunitateko lehendakariordea eta Josu Amilibia, Mankomunitateko lehendakaria.\nTolosaldeko Mankomunitateak berriki hondakinen bilketarako eta garraiorako zerbitzua esleitu du eta horri esker, Mankomunitateko kamioi flota guztia berrituko da: 16 kamioi berri eta ekipo osagarri berria, besteak beste, edukiontzien mugimendua egiteko kamioneta, jarraipeneko bi ibilgailu, edukiontzi berriak eta horien garbiketa eta mantenua egiteko furgoneta. Beraz, hondakin bilketaz gain, edukiontzien mantenuaz ere arduratuko da enpresa esleipenduna (FCC eta Serbitzu Elkartea). Guztira, 2.682.177,67 euroko inbertsioa egin da.\nHondakinen bilketa egingo duten kamioi berriek pisaketa sistema izango dute txertatuta eta hortaz, herri bakoitzeko, zein industriagune eta hondakin sortzaile berezietako hondakin datuak eskuratu ahal izango dira baskularik erabili gabe.\nAlbo kargarako kamioi berriek sistema elektrikoa erabiliko dute kutsadura gutxitzeko helburuarekin. Halaber, kutsadura akustikoa ere murrizte aldera, kamioi “isilak” izateko ezaugarriak dituzte motorretan.\nEdukiontzien mantenua barne, herritarren erabilerarako egoera onean egon daitezen:\nEsan bezala, kontratazio berriaren baitan kalean dauden edukiontzien mantenua ere egingo du enpresa esleipendunak horiek egoera onean egon daitezen. Horretarako, edukiontzien konponketa lanak bertan egingo dituzte, matxurarik bada, ahalik eta azkarren erabilgarri egon daitezen.\nAurkezpenean, Patxi Amantegik, Tolosako Udaleko ingurumen zinegotziak eta Mankomunitateko lehendakariordeak azpimarratu du, “hondakin bilketarako kamioi berriekin elektrikorako trantsizio eta urratsa egingo dugu alboko kargarako sistema elektrikoa izango delako”. “Kutsadura murrizteaz haratago, kamioi berriekin eraginkortasunean ere pauso garrantzitsuak emango ditugu, pisatzeko sistema ere bertan txertatua dutelako kamioiek eta beraz, ez delako aparteko pisaketarik egin beharko; eta horrek egin beharreko ibilbideak murrizteko eta egokitzeko aukera emango digu” adierazi du. “Pisaketa sistema berriari esker, beraz, datu zehatzagoak izango ditugu” gehitu du.\n“Hondakinen gaikako bilketa eta garraioa erosoagoa eta jasangarriagoa izan dadin sustatu nahi dugu bilketa datuak hobetzeko, horixe da gure lehentasun eta helburu nagusia; kamioiek alboko kargarako sistema elektrikoa eta pisatzeko sistema barneratuta izateak eraginkorragoak izaten lagunduko digute, baita gutxiago kutsatzen ere, eta mantenu zerbitzu berriari esker herritarrek uneoro izango dituzte edukiontziak egoera onean erabilgarri” esanez amaitu du Patxi Amantegik.


Amazonek erosketa burutu baino lehen bidali nahi ditu paketeak\nIturria: The Wall Street Journal\nAmazon.com-ek hain ondo ezagutzen ditu bezeroak non haietako batek eskari bat burutu baino lehen bidali nahi baitu paketea. Seattle-ko saltzaileak abenduan patente bat erregistratu zuen "aldez aurreko bidalketa" izenaren pean. Patente horrek metodo bat deskribatzen du, bezeroek erosketak berresteko aginduak eman baino lehen paketeen bidalketari ekiteko.\nTeknika horren bidez, entrega-denbora laburtuko litzateke eta kontsumitzaileek interesa galduko lukete denda fisikoak bisitatzeko. Patentearen dokumentuan Amazonek dio eskaria egiten denetik bezeroak produktua eskuratzen duen arteko denborak "bezeroei Interneteko dendetatik produktuak erosteko asmoa burutik ken liezaieketela."\nHori dela eta, asmoa dute produktuak paketatu eta bidaltzeko eskualde jakin batera, hango bezeroek erosiko dituztela espero badute, iraganean egin zituzten eskarietan eta beste faktore batzuetan oinarriturik, nahiz eta eskaria berretsita ez egon.\nPatentearen arabera, paketeek itxaron lezakete tarteko biltegietan edo kamioietan, harik eta eskaria iritsi arte.\nZer bidali erabakitzeko garaian, kontuan izango lituzkete aurreko eskariak, produktuen bilaketak, gustuko produktuen zerrendak, erosketa-karroaren edukia, itzulketak eta are bezeroaren kurtsoreak produktu baten gainean igarotzen duen denbora.\nGaur egun, Amazonek eskariak jasotzen dituenean, paketeak bere biltegietara bidaltzen ditu, helbideak jarrita, garraio-enpresa baten zain gera daitezen, eta horrek zuzenean eramaten ditu bezeroen etxeetara edo beste kamioi batzuetan kargatzen ditu, haiek entrega ditzaten.\nLanean ibili dira entrega-denborak laburtzeko, beren biltegi-sarea handituz, egun batetik besterako edo egun bereko entregak egin ahal izateko. Iaz Amazonek esan zuen piloturik gabeko hegazkinak erabiltzeko asmoa zuela, pakete txikiak bere biltegietatik bezeroen etxeetara zuzenean eramateko. Patentean, Amazonek ez du esaten zenbat laburtuko lukeen entrega-denbora, proposatzen duen teknika hori erabiliz.\nPatenteak dioenez, Amazonek helbideei dagozkien kaleak edo posta-kodeak soilik jarriko dizkie paketei, produktuak bezeroek behar dituzten lekuetara hurbiltzeko, eta gero, bidean, osatuko ditu helbide zehatzak.\nAmazonek dio metodo horrek bereziki ongi funtzionatuko lukeela asko saltzen den liburu baten edo kaleratzen diren egunean berean bezeroek eskuratu nahi lituzketen produktuen kasuan. Orobat, Amazonek iradoki liezazkieke bidean diren produktuak webgunea erabiltzen ari diren bezeroei, entregatzera iritsiko direla bermatzeko, patenteak dioenez.\nJakina, huts eginez gero algoritmoak itzulketa-kostuak sortuko lituzke. Kostu horiek ahalik eta gehiena murrizteko, bezeroei deskontuak eskainiko lizkieke edota promozio-opariak egingo lizkieke.\nMike Shatzkin-en iritziz liburu-denden etorkizuna ...\nAmazonek erosketa burutu baino lehen bidali nahi d...


Gizarte zerbitzuen tasek ez dute igoerarik izango 2019an - Antzuola - Goiena.eus\nGizarte zerbitzuen tasek ez dute igoerarik izango 2019an\nMaider Arregi 2018-10-24 13:23\n2019ko Zerga Ordenantzen hasierako onespenari argi berdea eman diote EH Bilduk eta EAJ alderdiek. Adostasunera iritsi da Udal Gobernua EAJrekin eta KPIa igoko zaie Udal zergen tasei. Gizarte zerbitzuen tasak ordea ez dituztela igoko adostu dute.\nMartitzeneko ohiko osoko bilkuran aho batez onartu zuten 2019ko Zerga Ordenantzen hasierako onespena. Iazko zerga berdinak, ordenantza berak, alegia, onartu dira. "Igo duguna da Kontsumo Prezioen Indizeak –KPIak– izan duen igoera. Baina, igoera horretatik kanpo geratu dira Gizarte zerbitzuak aurten ere. Horiek ez dute igoerarik izango", azaldu du Antzuolako alkate Beñardo Kortabarriak.\nHala, KPIaren urteko bataz besteko igoera %2,2koa izan da Euskal Autonomia Erkidegoan. Eta, aipatutako Udal zerbitzuei, igoera hori aplikatzea onartu zuten atzoko osoko bilkuran. EAJak ere argi berdea eman zion igoerari. Basilio Ormazabal bozeramaileak gaineratu zuen igoera hori logikoa eta beharrezkoa ikusten zuela, besteak beste, ekainaren 3ko uholdeek eragindako kalteen ondorioz.\nBeñardo Kortabarria alkateak nabarmendu zuen, ordea, iazko oinarri bera jarraitu dutela aurten ere tasen igoeraren gainean erabakia hartzeko: "Bizitza garestitu den neurri berean izan dute igoera Udal zergek. Aurten iazko oinarri bera jarraitu dugu eta esan moduan, gizarte zerbitzuek igoera horretatik salbu geratu direla adostu dugu. Izan ere, ez zaigu iruditzen bidezkoa gehien behar duten herritarrek gehiago ordaintzea". Hala, eguneko zentroa, Torresoroa eraikineko etxebizitza babestuen zerbitzua eta pertsona nagusiendako jangelak ez dute igoerarik izango euren tasetan.\nAzpimarratu ere, ibilgailu historikoek hobaririk ez dutela jada 2018. urtetik eta Olarango ekintza aretoaren alokairua eta Olarango pianoaren alokairuak ere arautu direla 2019rako. Yoga ikastaroek ere tasa berria izango dutela aurreratu dute. Hilabete egongo dira udal zergak jendaurrean. Alegaziorik ez balego, azaroko ohiko osoko bilkuran onartu eta 2019ko urtarrilean indarrean izango lirateke.\nAgustin Telleriaren ondarea\nAho batez onartu zuten ere Agustin Telleriaren fondoa dohaintzan onartzea. Telleriartarrak larru fabrika izan zuten. Eta horren gaineko dokumentazioa orain arte Telleria familiaren etxean egon da gordeta. Orain, familiak, Antzuolako herriari eman dizkio dohaintzan dokumentu eta datu ugari. "Benetan eskertzekoa da Antzuolako herriari egin dion ekarpena Telleria familiak. Ondare garrantzitsua da eta Udalaren aldetik eskertzekoa da" nabarmendu du Antzuolako alkateak.


josemari llavori gogoan - Luis Llavori , Fotografía\nJose Maria Llavori Romatet (Zumaia 1955-08-07 / 2021-06-21)\n“Gogoan / en el recuerdo josemarillavori” nire anaia Jose Mariri egindako omenaldi bat da, berak NATURARI, bere alderdi desberdinetan, 45 urte baino gehiago argazkiak ateratzen egindako lanaren adierazgarri modura jaso ditudanak oinarri hartuta, hain zuzen.\nGuztiz autodidakta eran hasi zen argazkigintzan. Mendizale eta eskalatzaile bezala, bere bizitzako lehen etapan, munduko hainbat tokitara egiten zituen bidaietan kamera erabiltzearen beharraz jabetu zen, hainbeste maite zituen mendi handiei argazkiak ateratzeko, eta horrela, iristen zen gailur garaietatik moldatzea lortzen zituen irudi bikainak, familiari eta lagunei erakutsi ahal izateko.\nIberiar Penintsulako mendirik zailenak igo zituen, Pirinioak eta Alpeak. Perura bidaiatuta Aconcagua gailendu zuen. Afrikan, Zumaiako espedizio batekin igo zuen Kilimanjaro eta Madrilgo espedizio batekin Kenya Mendia, eta Asian aldiz, Pumori.\nDenborarekin eskalatzeari utzi eta bere zaletasun nagusia bilakatuko zen naturari buruzko argazkigintzari heldu zion biziki, hegaztiei zegokionean bereziki. Extremadurako Serena eskualdean egin zuen bere obrarik zabalena, Manuel Calderón laguna, anaia eta eguneroko bizimoduari zegokionetan bere lagun minaren eskutik. Eta nola ez, nekean ere bidelagun izan zuen, argazkigintza artean eta NATURA egoera garbienean mantentze ahaleginetan, lagunkide izan baitzuen.\nEra berean, Manuel eta Josemariren lagun bera zuten Zaragozako Enrique Santos ere bereziki aipatzekoa da, Azor, Agilas Calzada eta Perdicera, eta batez ere Cangas eta Ortegasi buruzko irudi bikainak lortzeko aukera eskainitakoa izanik.\nHorrelakoxea zen nire anaia Josemari, argazki-abenturetako bere kide eta lagunekiko adierazten zuen zintzotasuna, esker ona eta begirunearengatik maitatua izan baitzen.\nZoritxarrez, erretiroa hartu berritan eta bere familiaz eta argazkigintzarako zuen grinaz gozatzeko bizitza osoa aurrerik zuela, ekainaren 21ean, hide baten barruan gustatzen zitzaiona egiten ari zela, hainbeste maite zituen hegaztien modura, hegan, guregandik haratago joateko utzi egin gintuen.\nPortfolio honekin nahi dudana da, urte hauetan guztietan argazkien bidez NATURAREKIKO zuen bere maitasuna transmititu zigulako batetik eta ingurumenari begirunea izaten irakatsi zigulako bestetik, artea eta ingurumenaren kontserbaziorako egin izan duen lan guztia eskertzea.\nAldi berean, eskerrak eman nahi dizkiet Manuel Calderón, Oliver Pé rez eta Mario Suarezi portfolio hau osatzen duten espezie desberdinak identifkatzeko eman didaten laguntzagatik.\nBukatzeko, eta nire familia osoaren izenean eskerrak eman behar dizkizuet, bera ezagutu eta guretzat hain une latz eta hain une zail hauetan agertu diguzuen sentimendu eta sentiberatasunengatik.\nBesarkada handi bat eta eskerrik asko!


Ikasturte hasieran, konfiantza eta malgutasuna oinarri - Diario de Noticias de Navarra\nIkasturte hasieran, konfiantza eta malgutasuna oinarri\nsarrera malguak dakartzan onurak nabarmendu dituzte gurasoek\ntestua eta argazkia paz de ziganda ikastola 10.02.2020 | 07:10\nHaurrak lasai eta konfiantzazko eremuan sentiaraztea da prozesuaren muina.\nIkasturte berria hasi da eta haur berriak ditugu Paz de Ziganda Ikastolan, 2 eta 3 urteko geletan. Berri-berriak ez direnek ere moldaera bat behar izaten dute, helduok oporren ostean sarritan behar izaten dugunaren antzera.\nHasiera egun hauek berebiziko garrantzia dute umea ikastolan gustura aurki dadin, eta horretarako, Ikastolak eredu malgua proposatzen die gurasoei hIZAN proiektu pedagogikoaren baitan. Prozesua gozotasunez eta tentuz burutzen dugu eta ume bakoitzak banan banako moldaera du, bere erritmo eta sentipenen araberakoa.\nGurasoak, lan kontuak direla eta, sarritan korrika eta presaka ibiltzen dira, baina moldaera fasea gozotasunez eta patxadaz egiteak, umea ikastolan konfiantzaz aritzeko oinarriak finkatzen ditu. Umea, lasai eta konfiantzazko eremu batean sentitzerakoan, bere inguru fisikoa eta soziala ezagutzeko prestatzen ari gara. Haur bakoitzaren seinaleak izango dira erabakiak hartzeko informazio iturri.\nhIZAN proiektua Paz de Ziganda Ikastolan hIZAN proiektuak 3 zutabe ditu, hasierako egun hauetan ere ardatz direnak:\nErrespetua izan behar diogu haurraren izate osoari. Pertsona aktiboa, bizia eta sentikorra dela kontutan hartuz eta bakoitzaren garapen-erritmoa errespetatuz.\n?Konfiantza izan behar dugu haurraren berezko garapen ahalmenean, bere jarduera autonomoa ahalbidetu eta errespetatuz.\n?Haurraren ziurtasun fisikoa eta emozionala bermatu behar dugu mugimendu eta ekintza autonomo librean garatzeko behar dituen baldintzak eskainiz eta bere beharrekiko sentikortasuna adieraziz.\nHaurrak leku atsegin eta interesgarrian dagoela sentitu behar du, gurasoak ere pozik dauden leku bat.\nEgunerokoa eta lasaitasuna uztarturik Ikasturteko lehen asteetan hainbat gurasorekin solasean ari-tzeko parada izan dugu. Egokitzapen epeko eguneroko bizipenak eta, bereziki, umea ardatz izanda egindako gogoetak jaso ditugu.\nJaione Azparren, 4 urteko ume baten ama da eta zera dio: "Eskertzen dudan aukera bat da sarrera malgua. Haurraren erritmoaren errespetatzea eta honekin batera bere autonomia sortzea ahalbidetzen baitu. Nire egunerokoan, nire semearekin eraikitzen dudan harremanean ezinbestekoa da. Berak, gosaldu, arropa jantzi, hortzak garbitu, ohea egiten lagundu... bere erritmo horren errespetatzeak, bere inplikazioa errazten du eta horrekin bere autonomia, helduaren estresarengatik kutsatu gabe, ahalbidetzen du. Laburtuz, goiza beste modu batean hasteko aukera bat da".\nRuben Ancizu, 3 urteko ume baten aitak, lan eta familiaren arteko kon-tziliazio beharraren aurrean, malgutasuna lagungarria egiten zaiela dio eta guraso-umeen arteko estres maila nabarmen arintzen dela.\nIldo berean, Garbiñe Garciak bere familiari sarrera malguak gauzak erabat errazten dizkiola dio: "Familia ugaria gara, aurten hiru haur ekar-tzen ditugu ikastolara eta datorren urtean lau izango dira. Alde batetik, nire seme-alabei kosta egiten zaie kurtso hasiera eta, beste aldetik, haur bakoitzak bere prozesua dauka. Horregatik, sarrera malguak asko laguntzen digu. Haur Hezkuntzan zeudenean, beranduago esnatzen nituen eta 9:00ak jota etortzen ginen ikastolara. Aurten, 09:00etan heltzen gara, helduena Lehen Hezkuntzan dagoelako, baina bikiek denbora behar dute gelara sartzeko. Ni ere egoten naiz tartetxo bat gela barruan beraiekin, eta hori ere asko gusta-tzen zaigu".\nJoxemi Doxandabaratzek, 5 urteko aitak ere, lasaitasunaren ideia nabarmendu du: "Sarrera malgua, oso ongi iruditzen zaigu, lasaiago etor-tzen gara ikastolara".\nIkasturteari hasiera eman eta egunerokoan murgilduta gaude jada. Aurrerantzean ere, ikasleak izango ditugu ardatz ikastolan, etapa guztietan.


Blog - Tolosako babarrunen sekretua - Super Eko\nTolosako babarrunen sekretua\nBezperan egin: Salda lodia gustatzen zaienei, hori lortzeko aukera izango dute babarrunak bezperan egin eta hurrengoa egunean jateko uzten badituzte.\nLagungarriak nahastu edo ez: Mahairatzeko garaiean, gauza bakoitza bere aldetik aurkeztea gomendatzen dugu, horrela, zaporeak ez ditugu nahastuko. Ondoren, bakoitzak bere nahia egin dezala.\nBeratu: Tolosako babarrunarekin oso ohikoa ez bada ere, nahiago baldin badugu beratzen jar ditzakegu. Hori eginda egoste-denbora laburtzea lortuko dugu, baina kontu eduki erabili behar dugun ur-kopurua ere, gutxitu egin beharko dugula.


Sortu eta Play, euskerazko youtuber eta streamerrak trebatzeko baliabideak online - etakitto.eus\nSortu eta Play, euskerazko youtuber eta streamerrak trebatzeko baliabideak online\nEuskeraz arituko diren youtuber eta streamerrak sortu eta indartzeko asmoz, Sortu eta Play izeneko webgunea eta Youtube kanala sortu dute Eusko Ikaskuntzako Asmoz Fundazioak eta Game Erauntsiak. Asmoa gazteei eduki dibulgatzaile eta entretenimenduzkoak egiteko gakoak eskaintzea da eta, horretarako, erabiltzaileen esku ipini dituzte youtuber formatuko euskerazko bideoak eta streaming-ak sortzeko baliabideak: Sortu eta Play webgunean zein Youtube kanalean ikus daitezkeen bideo-tutorial sorta ulerterraz eta dinamikoa prestatu dute. Zortzi bideo-tutorial dira guztira, bakoitza gai bati buruzkoa: webgunea erabiltzeko tutoriala, euskera eta internet, hardware, bideo editoreak, zuzeneko streaming-ak, bideoen prestaketa, bideo diseinua eta kameraren aurrean hitz egiteko teknikak.\nHorrekin batera, gehien erabiltzen diren kontzeptuak biltzen dituen glosarioa eta galdera nabarmenenak kontsultatu daitezke. Eta webguneko Komunitatean euskal sortzaileek egindako ikus-entzunezko ekoizpenak partekatzeko aukera ere badago. Atal honen helburua, interneten euskeraz sortutako bideoak hedatzea da eta, horregatik, asmo hori betetzeko, erabiltzaileen ekarpenek berebiziko garrantzia izango dute.\n« Mankomunitateak kaleak garbitzeko zerbitzuak indartu zituen 2020an, pandemiaren ondorioz sortutako beharrei erantzuteko 11 positibo atzeman zituzten atzo Eibarren »


Udalbatzak onartu egin du Errebalgo funtzio anitzeko eraikinaren obrak egiteko proiektua — Eibarko Udala\nUdal planak eta programak\nUdalbatzak onartu egin du Errebalgo funtzio anitzeko eraikinaren obrak egiteko proiektua\n2018ko abenduaren 19an egindako bilkura berezia.\nMiguel de los Toyos alkatea pozik azaldu da urrats honekin, izan ere, lizitaziora aterako baitira egiteko dauden lanak eta berriz ere obrei ekingo zaie ahalik eta lasterren.\nEibarko Udalak atzo eguerdian onartu zuen Errebaleko funtzio anitzeko eraikinaren eta kultur ekipamenduaren proiektu birmoldatua. Onartutako dokumentua Injelan SM enpresak aldez aurretik egindako proiektuan oinarritzen da; egitasmo horri aldaketa batzuk gehitu dizkiote udal talde politikoek. Proiektua onartu ondoren, fase berri bat zabaltzen da Errebalgo obrak lizitaziora ateratzeko eta atzera ere lanei ekiteko.\nInjelanek egindako proiektuak aldaketa puntualen bat jasotzen du; nagusiena da energia hornitzeko biomasa-galdarak jartzeko proposamena, hasieran aurreikusita zegoen berokuntza-sistemaren ordez. Aldaketa horiek ez dakarte gehikuntzarik obra-aurrekontuaren zenbatekoan, partida-aldaketa bat egin baita proposamenak gehitu ahal izateko.\nDragados enpresari obren kontratua deuseztatu ondoren —kontratu horren hainbat baldintza urratzeagatik—, Udalak, joan den ekainean, berriz ere ekin zion egiteko dauden obrak gauzatzeko prozesuari, proiektu birmoldatuaren idazketa lizitaziora atera zuenean. Dokumentu berria aurkeztu eta onartu ondoren, hurrengo pausoa lanak lizitaziora ateratzea da. Datorren astean urrats berri bat emango da, izan ere, aurreikusita dagoenez, lizitazio berriaren agiria Ogasun Batzorde batean aztertuko da eta, hala, abenduko Ohiko Bilkuran landuko da.\nUdalbatzak birmoldatutako proiektu hau onartuta, Miguel de los Toyos alkateak poza adierazi du Errebalgo funtzio anitzeko eraikin berria errealitate izateko aurrerapen honengatik. “Jarraitzen dugu urrats sendoak ematen Eibar herriarentzat hain garrantzitsua den egitasmo hau gauzatzeko”, adierazi du. “Prozesuan sortu dira arazoak, baina horiek konpontzen ari gara, eta ahalik eta lasterren errealitate izango da funtzio anitzeko eta kultur ekipamenduko gune hau, eibartarrendako espazio bat eta merkatu-plaza bat izango dituena. Oraindik urrats garrantzitsuak eman behar dira, baina orain arte lortu duguna Gobernu-taldeak egitasmo honekin duen konpromisoaren adibide garbia da.”\netiketak: kultur ekipamendua, Errebal, funtzio anitzeko eraikina


Hiru ñabardura baino ez — Eibar.ORG | Eibarko peoria\nHemen zaude: Hasiera / Blogak / Amatiño / Hiru ñabardura baino ez\nHiru ñabardura baino ez\nAmatiño 2020/08/31 11:30\nEibarren esaten den bezala, ‘barriketabako’ lana da Pedro Berriochoa Azcárate historialariak, Toribio Etxebarria zenaz, burututako biografia. “Un eibarrés extraordinario: Toribio Echevarría (1887-1968)“ da sekula eibartarraz egindako libururik osatuena. Iturri onak, datu-pila ikaragarria eta, oro har, kontakizun irakurterraza, eleberri arina ez bada ere.\nEibartarra naizen aldetik, liburua irakurtzeko gomendioa egiteaz gainera, hiru “ñabardura” erakarri nahi nituzke, blog arruntari dagokiokeen balioa baino merezi ez dutenak.\n1. Hasteko, erabat harritu nau bibliografian Joxe Azurmendiren “Pensamiento personalista en Euskadi en torno a la guerra” ( RIEV, 1996) delako azterketa gogoan hartu ez izanak. Hausnarketa horretan Azurmendik Jose Antonio Agirre, Toribio Echevarria, Jose María Arizmendiarrieta eta Carlos Santamariaren irizpideak eta jarrerak aztertzen ditu askatasunaz, justiziaz, bakeaz, gizabideaz, solidaritateaz nahiz funtsezko ideologia-xedeez, eta ez da erraz ulertzekoa zein litzatekeen arrazoi objektiboa saiakera horretaz ez baliatzeko. Balirudike maila gutxiagokoak liratekeela --eta ez hain esanguratsuak-- kontuan izan dituen beste erreferentzia batzuk.\n2. Horrela, behar bada, gogoratu arren Toribio Euskadiren “plena soberanía política”ren alde zegoela eta “espíritu democrático, liberal y autonómico de nuestras viejas instituciones” defenditu, Berriochoak aukera izango zukeen zehazteko, Azurmendiren eskutik, Toribiok hitzez hitz aldarrikatzen zuena zera zela: “aquellas facultades legislativa, ejecutiva, judicial y administrativa que gozó hasta la abolición de los Fueros. Lo cual significa su plena soberanía política”. Berdintsua da, baina ez da gauza bera.\n2. Bestalde, Berriochoak azaltzen digu Toribiok independentziaz zituen iritziak, zeinetatik sumatzen dugun gauzak aldatu egin direla geroztik. Nonbait esperientziak frogatzen omen zuen, Toribioren ustez, Norvegia eta Irlanda ez zirela zoriontsuagoak askatasuna lortu ostean eta, espainiar inperioaren garaietan euskaldunek goimailako karguak bete ostean, eskergabekeriatzat jotzen zuen orain alde egin nahi izatea.\nZentzu berean, Toribio gertu omen zegoen, euskaldunik gehienak alde baleude, independentziaren aukera bideratzeko, baina “con cláusula, sin embargo, de obligarse a comprobar periódicamente esa voluntad de separación e independencia”. Berriochoak, onbera samar, infantiltzat jotzen du Toribioren iritzia baina, beldur naiz jarrera horrek ez ote lukeen gaur egun beste kalifikatibo latzagorik merezi izango. Supremaziak, alde batekoak zein bestekoak, umekeriez josita omen daude.\n3. Nahiko penagarria da, azkenik, Toribio Echevarria eta Juan San Martin herrikideen arteko gutunak gaztelaniaz idatziak izatea. Ez da kritika, tristura baizik. Toribio 1968an hil zen eta garai hartan ez zen, ez girorik eta ez ohiturarik, orain ezinbestekotzat direnak orduan normaltzat jotzeko.\nGaraian garaikoa. Gogoan izan Euskaltzaindiaren bilerak ere gaztelaniaz zirela 1960ko hamarkada arte eta akademiaren lehen euskarazko prentsaurrekoa 1976an izan zela. Hala ere, zilegi bekit harrokeria-punttua: 1962an, ni Oronozeko ikastetxean nintzelarik, gure aita zenak eta biok euskaraz idazten genion elkarri.


Ivan Repila, Liburutegien Sareko Irakurzale Klubaren gidaria, Literatura eta Futbol Jaialdian – Bolintxi\nIvan Repila, Liburutegien Sareko Irakurzale Klubaren gidaria, Literatura eta Futbol Jaialdian\n4 azaroa, 2015 5 azaroa, 2015\nOrain dela egun batzuk, aldizkarian Literatura eta Futbol Jaialdiaren edizio berri baten berri eman genizuen. Jaialdi bat,non jarduera guztiak (topaketak, mahai-inguruak, hitzaldiak…) futbolak (eta kirola orokorrean) literaturarekin (genero guztiak) duen harremanari buruzkoak diren.\nGaur berriro zabaldu nahi izan dizuegu albistea, jaialdi horretan aurtengo Irakurzale Klubaren dinamizatzaileak (bai eta aurreko edizioetakoa ere), Ivan Repilak, parte hartuko duelako.\nDinamizatzaile bikaina bera, Ivan Repilak Eduardo Mendoza eta Juan Tallónekin batera jardungo du jaialdiaren hari nagusiaren inguruan egingo den hiru kideren arteko solasaldian. Mahai-ingurua ostiralean izango da, azaroak 6, 19:00etan Bilboko Errekalde aretoan.\nPosted in: SASKI-NASKI,ZURETZAT INTERESGARRIA IZAN DAITEKE | Tagged: BIZKAIKO FORU LIBURUTEGIA, IVAN REPILA\n#vivalabiblio kanpainaren errepaso eta azken balantzea


Bidaiarien sarrerak %7 gehitu dira 2003ko azaroan\nESTABLEZIMENDU TURISTIKO HARTZAILEEN INKESTA (ETHI) 2003KO AZAROA\nHala ere, gaualdiak %1 urritu dira bidaiarien batez besteko egonaldia laburtu egin delako.\nEuskal AEko ostalaritza-establezimenduetan, 125.651 bidaiari-sarrera erregistratu dira 2003ko azaroan, Eustatek landutako datuen arabera. Zifra horiek erakusten dute %7ko gehitzea gertatu dela aurreko urteko hil beraren aldean, hau da, iazko azaroaren aldean, 8.000 sarreratik gora gehitu direla. Hiru herrialdeetan izan dute bidaiarien sarrerek bilakaera positiboa : Gipuzkoan %11, Araban %9 eta Bizkaian %3 igo dira.\nEstatuko bidaiarien sarrerak %4 gehitu dira Euskal AE osoan eta atzerriko bidaiarien sarrerak, aldiz, %18. Estatutik datozen bidaiarien kopurua igo egin da Araban (%12) eta Gipuzkoan (%5), baina jaitsi egin da Bizkaian(%-1). Atzerritarrek joera desberdinak izan dituzte hiru lurraldeetan: gehitu egin dira Gipuzkoan(%32) eta Bizkaian (%13), baina urritu egin dira Araban (%-5).\nEstatutik datozen bidaiarien artean, gehitu egin dira erkidego guztietatik datozenak, Kataluniatik, Valentziatik eta Kanarietatik datozenak izan ezik. Kopuruari dagokionez, kolektiborik handienak Madrildik, Gaztela eta Leondik eta Andaluziatik etorritakoak izan dira. Atzerriko bidaiarien artean, gehitu egin dira Frantziatik, Italiatik, Portugaldik, Erresuma Batutik, eta AEB-Kanadetatik datozenak; urritu egin dira, aldiz, Alemaniatik, Irlandatik, Austriatik eta Belgikatik datozenak.\n2003ko irailean erregistraturiko gaualdiak 226.797 dira, hau da, iazko azaroan baino %1 gutxiago, hots, 2.000 gaualdi gutxiago. Gaualdiek urte arteko bilakaera desberdina izan dute hiru lurraldeetan: %13ko igoera handia izan dute Araban eta %1ekoa Gipuzkoan, baina %8 urritu dira Bizkaian.\nEuskal AE osotara hartuta, bidaiarien batez besteko egonaldia 2002ko azaroko 1,95 egunetik hil honetako 1,80 egunera pasa da. Lurraldeka izan duen banaketak joera desberdinak agertzen ditu: hobetu egin da Araban (1,69tik 1,75 egunera), baina murriztu egin da Bizkaian (aurreko 2,00 egunetik egungo 1,79ra) eta Gipuzkoan (2,03 egunetik 1,84 egunera).\nPlazen betetze-maila, azkenik, %8 beheratu da, Bizkaian (%-15) eta Gipuzkoan (%-7%) izandako jaitsierek eraginda, Araban %9ko gehikuntza izan baita.\nNekazalturismoa: Gehitu egin dira bidaiarien sarrerak (%9) eta jaitsi gaualdiak (%-3).\nEuskal AEko nekazalturismoko establezimenduetan, 5.827 bidaiari-sarrera zenbatu dira joan den azaroan, aurreko urteko hil berean baino %9 gehiago: %9 ugaritu dira Araban, %11 Gipuzkoan, eta %6 Bizkaian. Estatuko bisitariak %7 gehitu dira eta atzerrikoak %71. Gehikuntza horrek hiru herrialdeetan eragin du, ehuneko baliotan.\nEuskal AEko nekazalturismoko establezimenduetan egindako gaualdiak 11.865 izan dira azaroan, 2002ko hil berean baino %3 gutxiago. Urte arteko hazkunde-tasa negatiboak izan dira Araban (%-3) eta Gipuzkoan (%-10), baina positiboak Bizkaian (%8).\nBatez besteko egonaldia, bidaiariko, ehuneko hamaika puntu laburtu da Euskal AE osoan, 2002ko azaroarekin alderatuta. Orain dela urtebeteko 2,28 egunetik aurtengo 2,04 egunera pasa da, eta Araban (%-11) eta Gipuzkoan (%-19) eragin du.\nArabako, Gipuzkoako eta Bizkaiko nekazalturismoetan ostatu hartutako bidaiarien batez besteko egonaldiaren murrizketak eraginda, plazen betetze-maila %9 jaitsi da.


Badok | Keu Agirretxearen “Ahanzkinak” bideoklipa estreinatu dugu\nKeu Agirretxearen “Ahanzkinak” bideoklipa estreinatu dugu\nKeu Agirretxeak abesti berria plazaratuko du bihar, ostirala. “Ahanzkinak” du izenburu eta gaur kantuaren bideoklipa estreinatu dugu esklusiban BADOK atarian. Orain dela sei hilabete kaleratutako “Geruzak” abestian irekitako bideari eutsi dio musikari bizkaitarrak (Ondarroa, 1973): elektronika ukituez eta detailez beteriko abestia da “Ahanzkinak”, baina moldaketen indarrak eta ahotsaren pisuak Agirretxearen nortasun musikalari eusten diote.\nAgirretxeak gitarrak, ahotsak, baxuak eta sintetizadoreak grabatu ditu eta Jon Badiola arduratu da programazioekin, sintetizadoreekin, nahasketekin eta ekoizpenarekin, Ura eta bakea diskoan egin zuten bezala. Beste behin, Aiert Goenagak idatzi ditu abestiaren hitzak.\nAiraka diskoetxearekin bat eginik argitaratuko du abestia plataforma digitaletan eta entzun/ikusgai izango duzue gaur gaueko 00:00etatik aurrera.\n“Geruzak”, Keu Agirretxearen abesti berria estreinatu dugu\nETIKETAK:Aiert GoenagaAirakaJon BadiolaKeu Agirretxea